title: Savolaisen laulu

text: Our ancient trees, our tallest peaks


title: Savolaisen laulu

text: Have countless tales to tell


title: Savolaisen laulu

text: If only our vales and lakes


title: Savolaisen laulu

text: Our streams so clear and deep


title: Savolaisen laulu

text: Could speak of what they’ve seen.


title: Savolaisen laulu

text: They are the ones to tell us how


title: Savolaisen laulu

text: Remind us here and now


title: Savolaisen laulu

text: Of all the ones that bravely fought


title: Savolaisen laulu

text: With all their might forever sought


title: Savolaisen laulu

text: For our fatherland.


title: Savolaisen laulu

text: I know not of another place


title: Savolaisen laulu

text: So dear to me as here


title: Savolaisen laulu

text: Nothing has a sweeter sound


title: Savolaisen laulu

text: Than calling out so high and loud:


title: Savolaisen laulu

text: "My darling Savo home."


title: Wikitravel

text: Wikitravel on yhdysvaltalaisen Internet Brands -yrityksen ylläpitämä wikipohjainen projekti, jonka tarkoituksena on koota Internetiin maailmanlaajuinen, luotettava ja ajantasainen avoimen sisällön matkaopas.


title: Wikitravel

text: Projekti käyttää MediaWiki-ohjelmistoa, mutta muun muassa Wikipediasta poiketen se ei ole kytköksissä Wikimedia-säätiöön.


title: Wikitravel

text: Wikitravel aloitettiin heinäkuussa 2003. Internet Brands osti Wikitravelin huhtikuussa 2006. Wikitravelin painotalo, Wikitravel Press, julkaisi ensimmäiset painetut matkaoppaansa helmikuussa 2008.


title: Wikitravel

text: Vuonna 2006 Wikitravelin italiankielisestä ja saksankielisestä versioista kopioitiin sisältö uuteen Wikivoyageksi nimettyyn projektiin, koska kaikki sivuston käyttäjät eivät halunneet olla osa kaupallista yhtiötä. Myöhemmin myös englanninkielisen version sisältö kopioitiin Wikivoyage-projektiin ja vuonna 2012 Wikivoyage pääsi osaksi Wikimedia-säätiötä.


title: Wikitravel

text: Wikitravel käyttää Creative Commons Attribution ShareAlike -lisenssiä.


title: Wikitravel

text: Wikitravelista on olemassa versio 19 eri kielellä. Kaikki kielet yhteen laskettuna Wikitravel saavutti 10 000 artikkelia 23. joulukuuta 2005, 25 000 artikkelia 5. tammikuuta 2007 ja 50 000 artikkelia 21. elokuuta 2009. Ensimmäinen ja edelleen suurin kieliversio englanti saavutti 10 000 artikkelia 11. kesäkuuta 2006.


title: Wikitravel

text: Suomenkielinen Wikitravel aloitti 27. helmikuuta 2007. Suomenkielisessä Wikitravelissa on yli tuhat artikkelia. Suomenkielinen Wikitravel on tällä hetkellä 9. suurin. Tuhannen artikkelin raja rikottiin 9. maaliskuuta 2008.


title: Mikko Juva

text: Mikko Einar Juva (vuoteen 1935 Juvelius; 22. marraskuuta 1918 Kaarlela – 1. tammikuuta 2004 Turku) oli Suomen evankelis-luterilaisen kirkon arkkipiispa ja yliopistomies, oppiarvoltaan teologian ja filosofian tohtori. Hän loi poikkeuksellisen laaja-alaisen uran sekä yliopiston ja kirkon että valtakunnanpolitiikan palveluksessa.


title: Mikko Juva

text: Turun yliopiston rehtorin Einar W. Juvan poika lähti isäänsä seuraten akateemiselle uralle. Juva väitteli filosofian (historian) tohtoriksi Turun yliopistosta 1950 väitöskirjalla "Suomen sivistyneistö uskonnollisen vapauden murroksessa", ja teologian tohtoriksi Helsingin yliopistosta 1955 väitöskirjalla "Varsinais-Suomen seurakuntaelämä puhdasoppisuuden hallitsemina vuosisatoina". Papiksi Juva vihittiin 1943, ja hän toimi sotilaspappina jatkosodassa. Toimittuaan Suomen kristillisessä ylioppilasliitossa 1944–1957 hänet valittiin isänsä jälkeen Turun yliopiston Suomen historian professoriksi. Einar ja Mikko Juva kirjoittivat yhdessä viisiosaisen "Suomen kansan historian" (1964–1967).


title: Mikko Juva

text: Juva työskenteli myöhemmin myös Helsingin yliopiston kirkkohistorian professorina. Hän toimi myös Helsingin yliopiston vararehtorina 1968–1971, rehtorina 1971–1973 ja kanslerina 1973–1978. Juvan vuodet Helsingin yliopiston johdossa osuivat 1960–1970-luvun opiskelijaradikalismin kuohuvimpiin vuosiin, ja hän oli yksi Suomen yliopistolaitoksen kärkihahmoja taistelussa yliopistojen hallintouudistuksesta.


title: Mikko Juva

text: Yliopistouransa ohessa Juva toimi myös valtakunnanpolitiikassa: hänet valittiin 1965 perustetun Liberaalisen Kansanpuolueen ensimmäiseksi puheenjohtajaksi, mutta hänen kautensa kansanedustajana (1964–1966) ja puoluejohtajana (1965–1968) jäivät lyhyiksi.


title: Mikko Juva

text: Mikko Juva oli Turun yliopiston Suomen historian professorin ja rehtorin Einar W. Juvan poika. Hänen äitinsä oli Lempi (o.s. Kaila). Vuonna 1946 Juva meni naimisiin lääketieteen lisensiaatti Riitta Eleonora Brofeldtin kanssa. Jäätyään leskeksi vuonna 1990 Juva meni naimisiin agrologi Maisu Maija-Liisa Hägglundin (ent. Laurén) kanssa vuonna 1991. Juvalla oli neljä lasta: Kersti, s. 1948, Simo, s. 1950, Elina, s. 1953 ja Katriina (Kati), s. 1958.


title: Mikko Juva

text: Pitkään Luterilaisen maailmanliiton johtotehtävissä toiminut Juva valittiin Suomen evankelis-luterilaisen kirkon arkkipiispaksi 1978. Hän ei ollut tätä aiemmin toiminut varsinaisessa papin virassa. Juva oli vapaamielinen teologi, joka pyrki aktiivisesti uudistamaan kirkon hallintoa ja otti rohkeasti kantaa yhteiskunnallisiin kysymyksiin. Tästä syystä hän joutui eri linjoille joidenkin kirkollisten ryhmittymien kanssa. Myös arkkipiispan työmäärä oli Juvan mielestä liian suuri. Juva jäi 1982 ennenaikaiselle eläkkeelle arkkipiispan virasta.


title: Mikko Juva

text: Juva oli tärkeä vaikuttaja myös kirkkojen välisessä ekumeenisessa liikkeessä. Hän vastasi vuonna 1963 Helsingissä pidetyn Luterilaisen maailmanliiton kokouksen järjestelyistä. Vuosina 1963–1970 Juva oli kyseisen liiton teologisen komission puheenjohtaja ja 1970–1977 maailmanliiton puheenjohtaja.


title: Mikko Juva

text: Hänen tyttärensä Kersti Juva on ollut Setan varapuheenjohtajana. Mikko Juva toimi eläkkeellejäämisensä jälkeen aktiivisesti mm. seksuaalivähemmistöjen oikeuksia ajavassa Yhteys-liikkeessä.


title: Leopold II (Belgia)

text: Leopold II ("Léopold Louis-Philippe Marie Victor") (9. huhtikuuta 1835 – 17. joulukuuta 1909) oli belgialaisten kuningas vuodesta 1865 kuolemaansa saakka. Hän seurasi hallitsijana isäänsä Leopold I:tä. Belgian ulkopuolella Leopold II muistetaan lähinnä Kongon vapaavaltion perustajana ja ainoana omistajana. Kongon vapaavaltio oli yksityinen hanke – jonka kuningas otti toimekseen – kumin ja norsunluun keräämiseksi. Hanke perustui julmaan orjuuteen ja oli vastuussa miljoonien afrikkalaisten kuolemasta.


title: Leopold II (Belgia)

text: Leopold II syntyi Brysselissä kuningas Leopold I:n ja prinsessa Louise-Marie Thérèse Charlotte Isabelle d'Orléansin toiseksi vanhimmaksi, mutta vanhimmaksi eloonjääneeksi pojaksi. Hän liittyi nuorena Belgian armeijaan ja meni Brysselissä 22. elokuuta 1853 naimisiin Marie Henriette Anne von Habsburg-Lothringenin, Itävallan arkkiherttuattaren kanssa. Tämä oli Itävallan arkkiherttua Josephin (1776–1847) tytär ja hänen isoisoisänsä oli Pyhän saksalais-roomalaisen keisarikunnan keisari Leopold II (1747–1792).


title: Leopold II (Belgia)

text: Leopold II ja Marie Henriette Anne saivat neljä lasta:


title: Leopold II (Belgia)

text: Leopold II:lla oli myös kaksi avioliitton ulkopuolista poikaa:


title: Leopold II (Belgia)

text: Aviottomien lasten äiti oli Blanche Zélia Joséphine Delacroix, joka tunnetaan myös nimella Caroline Lacroix. Hän meni kuninkaan kanssa naimisiin 12. joulukuuta 1909 uskonnollisessa seremoniassa, joka ei kuitenkaan ollut Belgian lakien mukaan pätevä. Seremonia tapahtui viisi päivää ennen kuninkaan kuolemaa Laekenin linnassa. Lacroix’n seuraava aviomies Antoine Durrieux adoptoi pojat vuonna 1910.


title: Leopold II (Belgia)

text: Italialainen anarkisti Gennaro Rubino yritti 15. marraskuuta 1902 epäonnistuneesti murhata kuningas Leopold II:n, joka ratsasti kuninkaallisessa saattueessa juuri kuolleen vaimonsa, Marie Henrietten, muistoseremoniaan. Rubino avasi tulen ampuen kolme laukausta kohti Leopoldin vaunua, mutta yksikään hänen laukauksistaan ei osunut ja Rubino pidätettiin.


title: Leopold II (Belgia)

text: Leopoldin hallituskausi oli Belgian talouden kukoistuskausi. Sisäpolitiikassa Leopold painotti erityisesti vahvaa armeijaa puolueettomuuden pohjana, mutta hän sai yleisen asevelvollisuuslain voimaan vasta kuolinvuoteellaan. Kuningas Leopold II kuoli 17. joulukuuta 1909 ja hänet haudattiin Belgian kuninkaiden hautakammioon Laekenin linnankirkossa.


title: Leopold II (Belgia)

text: Leopold uskoi hartaasti siirtomaiden olevan avain maan suuruuteen ja työskenteli väsymättömästi saadakseen siirtomaan Belgialle. Siirtomaa ei kuitenkaan kiinnostanut belgialaisia eikä Belgian hallitusta, ja lopulta Leopold ryhtyikin hankkimaan siirtomaata omiin nimiinsä yksityisenä kansalaisena.


title: Leopold II (Belgia)

text: Useiden epäonnistuneiden siirtomaiden hankkimiseen Afrikassa tai Aasiassa tähtäävien suunnitelmien jälkeen loi Leopold II vuonna 1876 yksityisen hallintoyhtiön, joka oli naamioitu kansainväliseksi tieteen ja ihmisystävällisyyden yhdistykseksi. Vuonna 1879, hallintoyhtiön nimissä, hän palkkasi kuuluisan tutkimusmatkailijan Henry Morton Stanleyn perustamaan siirtomaan Kongon alueelle. Diplomaattinen toiminta sai aikaan vuoden 1884–1885 Berliinin konferenssin, jossa 14 Euroopan maan sekä Yhdysvaltojen edustajat tunnustivat Leopoldin vallan suurimmalla osalla alueesta, johon hän ja Stanley olivat asettaneet vaatimuksensa. Seurauksena 5. heinäkuuta 1885 Belgian parlamentti perusti Kongon vapaavaltion (myöhemmin Belgian Kongo ja itsenäistyneenä Zaire ja nykyään Kongon demokraattinen tasavalta), alue joka oli 76 kertaa Belgian kokoinen ja jota Leopold II hallitsi yksityisomaisuutenaan.


title: Leopold II (Belgia)

text: Nykyään Kongon vapaavaltion aikaisia tapahtumia pidetään yhtenä historian pahimmista kansanmurhista ja ihmisoikeusrikoksista: 40 vuoden aikana Kongon asukasluku väheni noin 20 miljoonasta noin 10 miljoonaan. Raportit alkuperäisväestön törkeästä hyväksikäytöstä ja laajalle levinneistä ihmisoikeusrikoksista (muun muassa orjuus, silpominen, raiskaukset ja murhat), erityisesti kumiteollisuudessa johtivat kansainväliseen liikehdintään 1900-luvun alussa. Lopulta vuonna 1908 Belgian parlamentti pakotti kuninkaan luovuttamaan Kongon vapaavaltion Belgialle.


title: Leopold II (Belgia)

text: Leopold II on yhä ristiriitainen henkilö Kongossa; vuonna 2005 hänen patsaansa otettiin alas vain muutama tunti sen jälkeen, kun se oli uudelleenpystytetty pääkaupungissa, Kinshasassa. Kongolainen kulttuuriministeri Christoph Muzungu päätti uudelleenpystyttää patsaan vedoten siihen, että ihmisten pitäisi nähdä myös kuninkaan hyvät puolet huonojen puolien lisäksi. Mutta vain muutama tunti siitä, kun tämä kuusimetrinen patsas oli pystytetty keskelle liikenneympyrää lähellä Kinshasan päärautatieasemaa, otettiin se alas ilman selitystä.


title: Leopold II (Belgia)

text: Monet belgialaiset pitävät Leopold II:sta "Rakentajakuninkaana" (, ), sillä hän aloitti useita rakennushankkeita Belgiassa (pääasiassa Brysselissä, Ostendissa ja Antwerpenissa). Rakennukset käsittävät muun muassa Kuninkaalliset kasvihuoneet Laekenissa (osana Laekenin kuninkaallista linnaa), Japanilaisen tornin, Kiinalaisen paviljongin, "Musée du Congo" (nykyään Royal Museum for Central Africa) ja sitä ymparöivän puiston Tervurenissa, Cinquantenaire itsenäisyyden 50-vuotisjuhlien monumentti Brysselissä ja Antwerpenin rautatieaseman. Hän kykeni pystyttämään nämä rakennukset varoilla, jotka Kongon vapaavaltion riistosta saatiin.


title: Leopold II (Belgia)

text: Kun Kongo siirrettiin Leopoldilta Belgialle, tapahtui "Suuri unohdus", kuten Adam Hochschild asian ilmaisee "Kuningas Leopoldin haamussa". Adam Hochschildin sanoin:


title: Leopold II (Belgia)

text: "Royal Museum for Central Africa" (Tervurenin museo) ei pitkään maininnut sanallakaan Kongon vapaavaltiossa tapahtuneita julmuuksia ja hirmutekoja. Julkisuudessa olleen arvostelun kautta museon historiaosuutta on uudistettu 2000-luvun jälkipuoliskolla. Toisen esimerkin voi loytää Blankenbergen rantakadulta, suositulta rantalomakohteelta, jossa monumentti esittää kolonialistia jaloissaan musta lapsi (oletettavasti tuomassa hänelle "sivistystä") ilman mitään kommentteja, antaen lisäkuvaa ""Suuresta unohduksesta"".


title: Western

text: Western eli lännenelokuva, -kirjallisuus, -sarjakuva jne. on klassinen elokuvan, kirjallisuuden, sarjakuvan ja osin myös musiikin genre, joka esittää romantisoituja tarinoita Yhdysvaltain lännestä eli alueesta Mississippijoesta länteen. Lännenelokuva kertoo villistä lännestä eli Yhdysvaltain läntisen puolen rauhattomista ja väkivaltaisista seuduista 1800-luvun jälkipuoliskolla. Lännenkirjallisuus on vaihtelevampaa ja kuvaa usein villiä länttä edeltävää pioneeriaikaa.


title: Western

text: Westernin tyypillisiä hahmoja ovat seriffit, cowboyt, intiaanit, junarosvot, pankkiryöstäjät, korttihuijarit ja revolverisankarit. Usein tarinoiden taustalla on lännen asuttaminen, rautateiden rakentaminen ja sivistyneen maailman hidas tunkeutuminen käymättömille ja kesyttömille korpimaille.


title: Western

text: Lännenkirjallisuus käsittelee Yhdysvaltain villiä länttä eli maan läntisten osien kuten Arizonan, New Mexicon, Kansasin, Oklahoman ja Texasin pioneeriaikaa, erityisesti 1700-luvun viimeisiä vuosia. Tyylilajille on yleensä ominaista romantisointi ja sankarillistaminen sekä rajattoman vapauden illuusio.


title: Western

text: Tyypillinen lännenkirjallisuuden sankari on eräänlainen yli-ihminen, joka ilmestyy tarvittaessa taistelemaan rosvoja tai intiaaneja vastaan. Sankarissa kiteytyy idealisoitu kuva valkoisen miehen yritteliäisyydestä ja raivaajahengestä, ja intiaanit kuvataan villeiksi ja verenhimoisiksi. Hyvät ja pahat erottuvat toisistaan selkeästi. Lännenkirjojen miehisessä maailmassa ovat korostetusti esillä miesten välinen ystävyys sekä sankarin suhde ratsuunsa. Tapahtumien näyttömönä toimii usein kaupungin pääkatu, seriffin toimisto sekä saluuna, myöhemmin myös bordelli. Varhaisessa lännenkirjallisuudessa saa luonnonkuvaus runsaasti tilaa, mutta myöhemmissä kirjoissa on toiminnallisuudella pääosa.


title: Western

text: Lännenkirjallisuutta kirjoitettiin runsaasti jo 1840-lukuun mennessä. Vuosisadan alun varhaisista, klassisista lännenkirjailijoista tunnetuin on James Fenimore Cooper. Ensimmäisen suuren lännensankarin Daniel Boonen seikkailuista kirjoitettiin useita elämäkerrallisia teoksia. Hänen vaiheensa saavuttivat myyttiset mitat, ja hänestä tuli myöhempien lännenkirjojen sankarimalli. Boonea seuranneita kuuluisia lännentarinoiden sankareita olivat esimerkiksi Davy Crockett, Kit Carson, Buffalo Bill ja Billy the Kid.


title: Western

text: Kun villin lännen aikakausi päättyi 1890-luvulla, lännenkirjailijat saattoivat alkaa kirjoittaa vapaammin, sillä heitä ei enää kahlinnut lähellä olevan todellisuuden paino. Cowboysta tuli lännenkirjallisuuden tärkein hahmo. Syntyi niin sanotun vakavan lännenkirjallisuuden laji, jossa käsitellään sivilisaation ja erämaan välistä ristiriitaa. Toisaalta pulp-lehdet julkaisivat 1910-luvulta 1950-luvulle suuren määrän hyvin suosittua mutta kertakäyttöistä lännenkirjallisuutta, jossa kuvattiin rajuja seikkailuja ja väkivaltaisia fantasioita. 1900-luvun alkupuoliskon suosituimpia lännenkirjailijoita olivat esimerkiksi Zane Grey, jonka kirjoista on tehty yli 110 lännenelokuvaa, sekä Clarence Mulford ja Max Brand. Osa pulp-kirjallisuudesta oli myös laadukasta, ja klassikon asemaan on nostettu esimerkiksi Walt Coburn ja Frank Gruber. Myös Edgar Rice Burroughsin laajaan tuotantoon mahtuu joitain lännentarinoita.


title: Western

text: Toisen maailmansodan jälkeen pulp-kirjojen suosio laski ja lännentarinat siirtyivät pokkareihin. Samalla lännenkirjallisuudesta tuli synkempää ja realistisempaa, ja joissain tarinoissa esiintyy yhteiskuntakritiikkiä. Kyynisten spagettiwestern-elokuvien vaikutuksesta lännenkirjallisuuteen tuli 1960-luvulla lisää väkivaltaa ja seksiä. Myös länkkäriparodioita alkoi ilmestyä, ja lännenmyytit kohtasivat kriittistä käsittelyä. 1980- ja 1990-luvulla lännenkirjallisuuden suosio oli laskussa. 1990-luvun lopun lännenkirjallisuudessa näkyvät nykyajan poliittisen korrektiuden vaatimukset etnisiin vähemmistöihin suhtautumisessa.


title: Western

text: Lännenelokuvan yleisen määritelmän mukaan lännenelokuva sijoittuu vuosiin 1840–1900, ja se tapahtuu tietyllä maantieteellisellä alueella, yleensä Mississippistä länteen.


title: Western

text: Lännenelokuvia tehtiin runsaasti jo mykkäelokuvien ajalla. D. W. Griffith ohjasi sarjan suosittuja lännenelokuvia 1910-luvulla, ja näyttelijöistä suosioon nousivat Bronco Billy Anderson, William S. Hart ja Tom Mix. Suurin osa 1920-luvulta 1940-luvulle tehdyistä lännenelokuvista olivat halpatuotantoja ja juoneltaan kaavamaisia. Ensimmäinen eeppinen lännenelokuva äänielokuvan ajalta on Raoul Walshin "Suuri lännen tie" (1930), jota seurasivat esimerkiksi "Cimarron" (1931), "Ei mikään enkeli" (1939) sekä John Fordin "Hyökkäys erämaassa" (1939), jonka pääosassa on useiden lännenelokuvien päätähti John Wayne. 1930-luvulta 1950-luvulle suosittu lännenelokuvien hahmo oli "laulava cowboy", jota esittivät esimerkiksi Gene Autry, Tex Ritter ja Roy Rogers.


title: Western

text: Eeppisen lännenelokuvan kultakautta olivat 1940- ja 1950-luvut. Silloin merkittävät ohjaajat kuten John Ford, Howard Hawks, Michael Curtiz, Fritz Lang, William A. Wellman ja King Vidor ohjasivat useita laadukkaita lännenelokuvia, joissa näkyvät laaja taiteellinen itseilmaisu ja aiempaa vahvempi historiallinen realismi. 1950-luvun lännenelokuvissa käsitellään hienostuneella otteella monenlaisia teemoja, ja niiden päähahmot ovat aiempaa moniulotteisempia. 1960-luvulla psykologian ja motivaation korostaminen jatkuivat lännenelokuvassa, mutta siihen tuli myös suorasti kuvattua väkivaltaa. Menestyneimpiä italialaisten elokuvatudioiden 1960-luvulla tuottamia niin sanottuja spagettiwesterneitä ovat Sergio Leonen ohjaamat ja Clint Eastwoodin tähdittämät elokuvat. 1970-luvulla lännenelokuvissa alettiin nähdä intiaaneihin aiempaa enemmän myötätuntoisesti suhtautuvia tarinoita, kuten Arthur Pennin "Pieni suuri mies" (1970).


title: Western

text: Lännenelokuvien suosio oli laskenut 1970-luvulle tultaessa, ja 1980-luvulla niitä ei Yhdysvalloissa enää tuotettu juuri lainkaan. Lännenelokuvien tilalle olivat tulleet avaruuselokuvat, joissa onkin paljon lännenelokuvien elementtejä. Harvoja 1900-luvun lopun menestyneitä lännenelokuvia olivat "Tanssii susien kanssa" (1990) ja "Armoton" (1992).


title: Western

text: Lännenelokuva on lajityyppi, ja sen määritelmään on luettu myös elokuvia, jotka eivät sijoitu länteen – kuten Suomessa Villi Pohjola -elokuvat.


title: Western

text: Lännenelokuvia tuotettiin myös sosialistisissa maissa. Näitä kuvailevia termejä ovat muun muassa osternit, derkkuwesternit, punaiset westernit ja unkarilaisten lännenelokuvien kohdalla gulassiwesternit. Tsekkoslovakiassa Oldřich Lipský parodioi vuonna 1964 lännenelokuvia musiikkikomediallaan "Limonádový Joe". Itä-Saksassa DEFA tuotti toistakymmentä lännenelokuvaa, joiden ideologisena painotuksena oli kuvata intiaanit sorron ja kolonialismin kohteina. Etenkin Neuvostoliiton alueella tuotettiin lännenelokuviksi luettavia teoksia, joissa tapahtumat sijoitettiin maan Aasian puoleisiin osiin. Tunnetuimpia on Vladimir Motylin ohjaama "Aavikon laki" vuodelta 1970.


title: Western

text: Television lännensarjat olivat Yhdysvalloissa suosittuja 1950-luvun lopulta 1960-luvulle. Menestyneimpiä lännensarjoja olivat esimerkiksi "Gunsmoke", "Bonanza" ja "The Big Valley".


title: Western

text: Tunnettuja lännensarjakuvia ovat esimerkiksi:


title: Luettelo Katalonian aluejohtajista

text: Luetteloon Katalonian aluejohtajista on koottu kaikki Katalonian itsehallintoalueen johtajina (kat. "President de la Generalitat de Catalunya", esp. "Presidente de la Generalidad de Cataluña") toimineet henkilöt.


title: Savolainen

text: Savolainen voi tarkoittaa seuraavia:


title: John Ford

text: John Ford (1. helmikuuta 1894 – 31. elokuuta 1973) oli amerikanirlantilainen elokuvaohjaaja, joka tunnetaan erityisesti westerneistään kuten "Mies joka ampui Liberty Valancen", "Etsijät" ja "Rio Grande", mutta hän ohjasi myös monia muita elokuvia.


title: John Ford

text: Ford syntyi vuonna 1894 irlantilaisen siirtolaisperheen kuopukseksi Cape Elizabethin kylässä lähellä Portlandia, Mainen osavaltiossa. Fordilla oli tapana väittää oikeaksi nimekseen Sean Aloysius O’Fearna, mutta hänen oikea nimensä oli John Martin Feeney. O’Fearna-nimellä hän pyrki luultavasti korostamaan irlantilaisuuttaan.


title: John Ford

text:
Ford aloitti elokuvauransa näyttelijänä 1910-luvulla. Yksi hänen varhaisia esiintymisiään oli pienessä roolissa Ku Klux Klanin jäsenenä elokuvassa Kansakunnan synty (1915).
Fordin vakionäyttelijä oli John Wayne, joka esiintyi yli 20:ssä hänen elokuvassaan. Ford voitti Oscar-palkinnon parhaasta ohjauksesta neljä kertaa: "Ilmiantaja" (1935), "Vihan hedelmät" (1940), "Vihreä oli laaksoni" (1942), "Vaitelias mies" (1952). Fordin filmografia sisältää 170 tuotantoa 1920-luvulta lähtien. Fordille myönnettiin Yhdysvaltain elokuvainstituutin elämäntyöpalkinto vuonna 1973.


title: John Ford

text: Fordin elokuvissa arvostetaan perinteitä ja viljellään paljon irlantilaista huumoria.


title: John Ford

text: John Ford kuoli mahasyöpään 79-vuotiaana.


title: Kilpapurjehdus

text: Kilpapurjehdus on purjehtimista kilpaa purjeveneillä, -jollilla tai -laudoilla.


title: Kilpapurjehdus

text: Kilpaa voi purjehtia monella eri tavalla muutaman tunnin ratapurjehduksista ja pari päivää kestävistä avomerikilpailuista aina haasteellisiin maailmanympäripurjehduksiin, joko yksin tai osana miehistöä. Kilpapurjevene voi vaihdella parin metrin mittaisesta jollasta tai kymmenmetrisestä köliveneestä aina lähes sadan metrin mittaisiin purjelaivoihin. Kilpailut voidaan järjestää joko yksityyppiluokkana, jolloin veneet ovat identtisiä tai tasoitussääntöjen avulla erilaisten veneiden kesken. Purjehduskilpailut käydään joko ratapurjehduskilpailuna (yleensä vastatuuli-myötätuuli-radalla) tai ns. avomerikilpailuina, joissa purjehditaan pitkiäkin matkoja paikasta toiseen. Purjehduskilpailuissa noudatetaan pääsääntöisesti aina Kansainvälisen Purjehtijaliiton ("ISAF") kilpapurjehdussääntöjä.


title: Kilpapurjehdus

text: Viime aikoina suosiotaan ovat kasvattaneet Match racet eli parikilpailut, jossa kaksi venekuntaa kilpailee vastakkain. Muissa ratapurjehduskilpailuissa on useita osallistujia samanaikaisesti radalla. Parikilpailu etenee cup-tyyppisesti, jossa siis vain kaksi venekuntaa kilpailee toisiaan vastaan, voittajan jatkaessa ja häviäjän pudotessa jatkosta.


title: Kilpapurjehdus

text: Kilpapurjehduksen kattojärjestö Suomessa on Suomen Purjehtijaliitto, joka on perustettu vuonna 1906. Olympiakisojen ohjelmaan purjehdus otettiin vuonna 1900.


title: Kilpapurjehdus

text:
Maailman suurimpiin purjehduskilpailuihin osallistuu tuhansia purjeveneitä ja yli kymmenentuhatta kilpapurjehtijaa.Suomen suurimmat regatat ja purjehduskilpailut kokoavat yhteen monia veneluokkia. Parhaimmillaan osallistuvien veneiden määrä on noussut useisiin satoihin.
Useat suomalaiset pursiseurat järjestävät niin kutsuttuja tiistai- tai keskiviikkokilpailuja jolloin kilpapurjehduksesta kiinnostuneilla on mahdollista tutustua lajiin ja muilla purjehtijoilla harjoittaa kilpapurjehdustaitoja. Yleensä "viikkokilpailut" ovat luonteeltaan rentoja, mutta toisaalla järjestetään vakavampia viikkokilpailuja ja viikkokilpailusarjoja, joissa parhaat palkitaan kauden päätteeksi.


title: Kilpapurjehdus

text: Kilpaa voi purjehtia periaatteessa kaikilla veneillä. Kilpailtaessa purjeveneet jaetaan kolmeen pääluokkaan:


title: Kilpapurjehdus

text: Konstruktioluokissa kilpapurjeveneet on suunniteltu sovittujen, kullekin luokalle ominaisten sääntöjen mukaan. Tällaisia sääntöjä kutsutaan luokkasäännöiksi. Konstruktioluokissa nopein vene voittaa, eikä tulosten laskemiseen käytetä tasoituslukuja. Luokkasääntö laskee veneen tiettyjen mittojen perusteella veneelle mittaluvun. Tällaisia mittoja voivat olla esimerkiksi veneen äärimitat, purjepinta-ala tai paino. Usein myös veneiden rakenne on säädelty. Luokan rakennemääräyksissa esitetään sallitut materiaalit, rakennetavat ja materiaalipaksuudet sekä esimerkiksi rakenteiden vähimmäispainot pinta-alayksikköä kohden. Yksityyppiluokkaan verrattuna säännöt mahdollistavat veneiden kehittämisen sovituissa puitteissa, joten veneiden suunnittelu on myös osa kilpailua. Konstruktioluokat toimivat monien teknisten keksintöjen "testikenttänä". Merkittävä osa viimeisimmistä purjehduskeksinnöistä on nähty ensimmäistä kertaa tunnetuissa konstruktioluokissa.


title: Kilpapurjehdus

text: Konstruktioluokkia on lukuisia, ja tunnetuimpia niistä ovat Mini Transat 650, Open60, America's Cup. Myös uusien konstruktioluokkien suosio kasvaa (esimerkiksi Transpac 52).


title: Kilpapurjehdus

text: Klassiset konstruktioluokat ovat kuuluisia ja edelleen hyvin suosittuja kilpaluokkia. Suomessa on maan kokoon nähden erittäin suuret ja aktiivisesti kilpailevat klassikkoluokat. Maailmanlaajuisesti tunnetuimpia ja Suomessa suurimpia klassisia konstruktioluokkia ovat kansainväliset R-mittasäänön mukaiset metriluokat: 6mR (kuutoset), 8mR (kahdeksikot, kasit) ja 12mR (kaksitoistametriset), sekä niiden lähisukulaiset 5m (viitoset) ja 5.5m (viisviitoset). Rungon muodoltaan näitä muistuttavat etenkin Ruotsissa suositut, ja Suomessakin kasvussa olvat saaristoristeilijät eli neliömetriluokat sekä suomalaiset erikoisluokat A ja C. Metriluokat olivat ennen myös olympialuokkia. "Kasit" purjehtivat viimeisen kerran 1936 ja "kuutoset" purjehtivat Helsingin olympialaisissa vuonna 1952. Kutosluokka korvattiin kehittyneemmällä "viisviitosella", mikä olikin sitten viimeinen olympialaisten konstruktioluokka. Kaksitoistametrisillä purjehdittiin Olympialaisissa vuosina 1908, 1912 ja 1920. America's Cup-kilpailuissa kaksitoistametrisillä kilpailtiin toisen maailmansodan jälkeen aina vuoteen 1987. Metriluokkien numero ei viittaa veneen pituuteen vaan mittasäännön tuottamaan mittalukuun, joka esimerkiksi "kasilla" on siis 8, vaikka kasi on noin 15 m:n pituinen ja 12 mR on noin 23 metriä pitkä.Tasoitusluokissa voi toisiaan vastaan purjehtia periaatteessa mitkä tahansa purjeveneet vaikkakin niihin käytännössä osallistuu vain retki- ja matkapurehdukseen rakennettuja köliveneitä. Yksittäiselle veneelle tai veneluokalle määritetään tasoituskerroin, minkä avulla tasoitetaan veneiden ero, yleensä kilpailun jälkeen tapahtuvan lopullisen purjehdusajan laskemisen avulla. Erilaisia tasoituskertoimia on useita, joista yleisimmät Suomessa ovat LYS, IMS ja ORC sekä multi-2000. Tasoitussäännön sisällä veneet jaetaa usein ryhmiin esimerkiksi IMS1, IMS2 ja IMS3 jolloin keskenään kilpailevat veneet ovat edes jotakuinkin toisiaan vastaavia.


title: Kilpapurjehdus

text: Muita tasoitusääntöjä:


title: Kilpapurjehdus

text: Yksityyppiluokalla tarkoitetaan, että kaikki veneet ovat täsmälleen samanlaisia. Veneiden materiaalit, mitat, purjeet ja sallitut säädöt yms ovat ko. luokan säännöillä tarkasti määritelty ja rajoitettu. Samanlaisilla veneillä purjehdittaessa yksityyppikilpailut korostavat venevauhtia, veneenkäsittelytaitoa, taktista osaamista.


title: Kilpapurjehdus

text: Suomen Purjehtijaliitton alaisuudessa on virallisia yksityyppiluokkia noin 30 . Optimistijolla on tavanomaisin lasten ja nuorten purjehduskoulutuksessa käytetty jolla, mutta myös suosittu kilpapurjehdusluokka.


title: Kilpapurjehdus

text: Olympiakisoissa nykyään kilpailtavia purjehdusluokkia ovat:


title: Howard Hawks

text: Howard Winchester Hawks (30. toukokuuta 1896 Goshen, Indiana, Yhdysvallat – 26. joulukuuta 1977 Palm Springs, Kalifornia, Yhdysvallat) oli yhdysvaltalainen elokuvaohjaaja, -käsikirjoittaja ja -tuottaja. Hän teki pitkän uran itsenäisenä tuottajana ja kuvasi elokuvia kaikille suurille amerikkalaisille elokuvayhtiöille. Hawks oli monipuolinen ohjaaja, ja hänen elokuvansa edustavat useita elokuvan lajityyppejä. Hän oli määrittelemässä 1930-luvulla muun muassa gangsterielokuvaa ja screwballkomediaa. Tämän jälkeen hän teki muun muassa film noir -klassikon "Syvä uni", Marilyn Monroen ensimmäisen tähtielokuvan "Herrat pitävät vaaleaveriköistä" ja John Waynen lännenelokuvan "Rio Bravo".


title: Howard Hawks

text: Howard Hawks syntyi vuonna 1896. Hän kuului varakkaaseen sukuun. Sekä hänen isänsä että isoisänsä olivat metsäteollisuuden johtohenkilöitä. Howard oli vanhin perheen kolmesta pojasta, ja hän oli läheinen kaksi vuotta nuoremman Kennethin kanssa. Kenneth toimi myöhemmin myös elokuvaohjaajana ja toinen veli William tuottajana. Heillä oli myös kaksi siskoa, Grace, joka kuoli 1927 tuberkuloosiin, ja Helen, joka kuoli lapsena ruokamyrkytykseen.


title: Howard Hawks

text: Howard ei pärjännyt kovinkaan hyvin koulussa, mutta hän pääsi silti Cornellin yliopistoon, missä hän valitsi pääaineekseen konetekniikan. Yliopistoaikana Hawks tutustui Victor Flemingiin, jonka kanssa hän ystävystyi ja josta tuli hänen harvoja läheisiä ystäviään. Fleming oli ihastunut elokuvamaailmaan, ja Hawks seurasi häntä Hollywoodiin, missä hän sai kesäksi 1916 paikan Famous Players-Laskyn elokuvastudiolle järjestäjäksi.


title: Howard Hawks

text: Ensimmäisessä maailmansodassa Hawks palveli ilmavoimien kouluttajana, ja sodan jälkeen hän työskenteli hetken kilpa-autojen ja lentokoneiden parissa. Tämän jälkeen hän ohjasi joitakin lyhyitä komedioita ja toimi riippumattomana tuottajana. Hawks aloitti 1923 Paramount Picturesilla käsikirjoitusosastolla ja työskenteli siellä noin 40 elokuvan käsikirjoituksen parissa, yleensä ilman mainintaa tekijäluettelossa. Hän siirtyi 1924 MGM:lle toiveenaan päästä ohjaajaksi. Hawks jätti MGM:n käsikirjoitusosaston seuraavana vuonna ja sai ohjaajasopimuksen William Foxilta. Hän käsikirjoitti neljä elokuvaa ennen kuin sai mahdollisuuden ohjata ensimmäisen elokuvansa.


title: Howard Hawks

text: Hawksin ensimmäiset ohjaustyöt olivat vuonna 1926 ilmestyneet "The Road to Glory" ja "Viikunalehti". Ensimmäisissä elokuvissaan Hawks otti vaikutteita Ernst Lubitschilta, Erich von Stroheimilta ja Josef von Sternbergiltä, mikä näkyi erityisesti elokuvissa "Viikunalehti", "Paid to Love" (1927) ja "Prinssi Fazil" (1927).


title: Howard Hawks

text: Fox-kauden jälkeen Hawks ei toiminut enää urallaan minkään yhtiön vakituisena ohjaajana, vaan hän tuotti elokuvia itsenäisesti kaikille Hollywood-studioille. Hawksin ensimmäiset äänielokuvat olivat toimintaelokuvia. Ensimmäisenä Hawksin omaa tyyliä edustavana elokuvana pidetään brittilentueesta kertovaa ilmasotaelokuvaa "Öinen eskaaderi" (1930). Hänen seuraavat elokuvansa olivat gangsterielokuvat "The Criminal Code" (1931) ja "Arpinaama" (1932), jonka pääosassa oli Paul Muni.


title: Howard Hawks

text: Hawks käytti näyttelijä James Cagneyn maanista hahmoa toimintaelokuvissa "Huimapäitten kuningas" (1932) ja "Kuolemanlentäjät" (1936). "Huimapäitten kuningas" oli ensimmäisiä merkittäviä rallielokuvia. "Kuolemanlentäjät" oli puolestaan siinä mielessä henkilökohtainen elokuva, että Hawks tunsi lentäjien kuolemanvaaran. Hänen monet nuoruudenystävistään olivat kuolleet mailmansodassa ja hänen veljensä Kenneth, joka oli myös ohjannut muutamia elokuvia, kuoli vuonna 1930 lento-onnettomuudessa.


title: Howard Hawks

text: Hawks oli 1930-luvulla perustamassa screwballkomedian lajityyppiä. Genren ensimmäisiä töitä oli Charles MacArthurin ja Ben Hechtin käsikirjoituksen pohjalta tehty satiiri "Primadonna" (1934). Maineikkaimpia Hawksin screwballkomedioista ovat "Hätä ei lue lakia" (1938) ja "Meidän vastaeronneiden kesken" (1940).


title: Howard Hawks

text: "Tukkikuninkaassa" (1936) pääosassa oli Hawksin löytämä Frances Farmer, jota hän itse piti parhaana näyttelijänä, jonka kanssa oli työskennellyt. Farmerin suoritus oli myös keskeinen niin sanotun ”hawksilaisen naisen” kehityksessä. Itse elokuva oli kuitenkin puolivillainen tuottaja Samuel Goldwynin sekaantumisen takia. Hawks ohjasi Jesse L. Laskylle, jolta oli saanut ensimmäisen työpaikkansa, "Kersantti Yorkin" (1941), joka oli epätyypillinen Hawks-elokuva. Se kertoo pasifistisesta maanviljelijästä, josta tulee sotasankari. Se oli kuitenkin Hawksin menestynein elokuva.


title: Howard Hawks

text: Vuoden 1944 "Kirjava satama" perustui Hawksin ystävän Ernest Hemingwayn samannimiseen romaaniin. Elokuvan lopputulos oli kaukana alkuperäisromaanista, mutta sen sijaan se oli humoristinen mietiskely itsekunnioituksesta ja vastuusta. Miespääosassa oli Humphrey Bogart ja naispääroolissa tämän tuleva vaimo Lauren Bacall, josta Hawks muovasi tähden. Bacall ja Bogart olivat pääosissa myös vuonna 1946 valmistuneessa film noir -teoksessa "Syvä uni". Raymond Chandlerin romaaniin perustuvassa elokuvassa Hawks hylkäsi juonen logiikan ja antoi sen edetä henkilöiden jännitteiden kautta.


title: Howard Hawks

text: Hawksin ensimmäinen lännenelokuva oli vuonna 1948 valmistunut "Punainen virta", johon hän riskeerasi itsenäisenä tuottajana ison pääoman. Se oli myös Hawksin ensimmäinen elokuva John Waynen kanssa ja Montgomery Cliftin ensirooli. Elokuva levitettiin United Artistsin kautta, ja sen levitys vei Hawksin voimia. Hän rentoutui ensimmäisen värielokuvansa, "Professorin" (1948) parissa, joka oli elokuvan "Jään tänne yöksi" uudelleenfilmatisointi.


title: Howard Hawks

text: Cary Grantista oli tullut Hawksin suosikkinäyttelijä, ja hänen kanssaan Hawks teki 1940- ja 1950-lukujen vaihteessa kaksi komediaelokuvaa. "Olin mies-sotamorsian" (1949) kuvattiin toisen maailmansodan runtelemassa Euroopassa, ja elokuvassa "Rakas, minä nuorrun" (1952) Grant esittää kemistiä, joka suunnittelee nuorennuslääkettä.


title: Howard Hawks

text: Hawksin oma yhtiö Monterey oli kaatunut "Punaisen virran" takia, mutta hän perusti uuden Winchester-nimisen yhtiön. Se tuotti muun muassa elokuvan "’Se’ toisesta maailmasta" (1951), jonka Hawks antoi luottoleikkaajansa Christian Nybyn ohjattavaksi. Winchesterille Hawks ohjasi itse toisen lännenelokuvansa "Korkean taivaan alla" (1952).


title: Howard Hawks

text: Marilyn Monroe oli esiintynyt jo sivuroolissa Hawksin elokuvassa "Rakas, minä nuorrun", mutta Monroen ensimmäinen todellinen tähtielokuva oli Hawksin ohjaama pop-klassikko "Herrat pitävät vaaleaveriköistä" (1953). Hawks päätti seuraavaksi kokeilla CinemaScopen ja stereoäänen mahdollisuuksia spektaakkelissa "Faaraoitten maa" (1955).


title: Howard Hawks

text: "Faaraoitten maan" jälkeen Hawks piti neljän vuoden tauon, jonka aikana hän huomasi televisiosta, että lännentarinoiden kysyntä oli edelleen voimissaan. Hawks käytti televisioestetiikkaa viimeisenä mestariteoksenaan pidetyssä lännenelokuvassa, "Rio Bravo" (1959). Se oli Hawksin lakonisin elokuva, ja kriitikko Robin Wood on sanonut siitä, ettei se sisällä yhtään kaunista kuvaa. Siinä pääosaa näytteli John Wayne, joka oli noussut Grantin ohi Hawksin suosikkinäyttelijäksi ja alter egoksi.


title: Howard Hawks

text: Hawks ohjasi "Rio Bravon" jälkeen 1960-luvulla joitakin viihde-elokuvia. "Hatari" (1962) oli kepeä seikkailukomedia, "Miehen lempiurheilu?" (1964) kertoi ensimmäistä kertaa kalaan joutuvasta kalastusoppaiden kirjoittajasta ja "Vauhtihurjat" (1965) sijoittui kilpa-autoilun maailmaan. Hawksin viimeiset elokuvat "El Dorado" (1967) ja "Rio Lobo" (1970) olivat eräänlaisia muunnelmia "Rio Bravosta", ja niissäkin pääosassa oli John Wayne.


title: Howard Hawks

text: Hawks oli kolmesti naimisissa. Hänen ensimmäinen vaimonsa oli näyttelijä Athole Shearer, jonka sisko oli näyttelijä Norma Shearer ja veli ääniteknikko Douglas Shearer. He menivät naimisiin 1928, saivat kaksi lasta, Barbaran ja Davidin, ja erosivat vuonna 1940. Athole kärsi koko elämänsä ajan psyykkisistä ongelmista. Hänen on myöhemmin epäilty sairastaneen kaksisuuntaista mielialahäiriötä. Atholen tilaa ei auttanut Hawksin uskottomuus. Hänellä oli avioliittojensa ulkopuolella useita suhteita, ja toisen vaimonsa seurapiirihenkilö Nancy ”Slim” Grossin hän tapasi vuonna 1938. Slim oli tuolloin 20-vuotias ja Hawks 42-vuotias. He rakastuivat pian ja menivät naimisiin vuonna 1941. He saivat yhden lapsen ja erosivat 1949. Hawksin kolmas vaimo oli malli ja näyttelijä Dee Hartford, jonka kanssa hän oli naimisissa 1953–1959. Hartford oli yli 30 vuotta Hawksia nuorempi.


title: Howard Hawks

text: Hawks oli poikkeuksellisen monipuolinen elokuvaohjaaja, ja hän vaikutti monien amerikkalaisten elokuvan tyylilajien kehittymiseen. Ranskalainen kriitikko-elokuvaohjaaja Jacques Rivette on jopa sanonut, että Hawks on tehnyt kaikkien keskeisten amerikkalaisen elokuvan lajityyppien parhaan elokuvan (muun muassa gangsterielokuva, lännenelokuva ja komedia).


title: Howard Hawks

text: Hawks jäi todennäköisesti monipuolisuutensa takia jopa joidenkin aikalaistensa varjoon. Alfred Hitchcock tunnettiin ”jännityksen mestarina”, John Ford erikoistui lännenelokuviin, Orson Welles oli ”lapsinero” ja Frank Capra kuvasi omaperäisellä tunteellisuudellaan amerikkalaisuutta. Hawksin työt edustavat niin laajaa elokuvatyylien kirjoa, että hänen omaa tyyliään on vaikea hahmottaa. Lisäksi hän keskittyi usein elokuvien konkreettisiin elementteihin, kuten näyttelijöihin, tunnelmaan, toimintaan ja yleisön viihdyttämiseen, eikä pyrkinyt niin vahvasti itsetietoiseen sanomaan. Hawksin aseman tunnustaminen sai lähtölaukaisunsa 1953, kun Jacques Rivetten essee ”Génie de Howard Hawks” (”Howard Hawksin nerokkuus”) julkaistiin Cahiers du cinéma -lehdessä. François Truffaut puolestaan kirjoitti seuraavana vuonna auteur-teorian pohja-artikkelin, jossa hän nosti Hawksin ja Hitchcockin teorian keskeisiksi ohjaajiksi.


title: Howard Hawks

text: Hawks sanoi itse miettivänsä elokuviensa käsikirjoitusta aina ensin komedian kautta, ja siksi hänen elokuviensa traagisissakin kohtauksissa on usein farssimainen viritys. Hawksin stoalaista moraalia Peter von Baghin mukaan ilmentää fyysinen, taiteellisia tehoja karttava yksinkertaistettu tyyli. Tapahtumat kuvataan lakonisesti olan korkeudelta. Tätä peruskuvaa ranskalaiset ovat kutsuneet ”amerikkalaiseksi otokseksi”. Hawksin elokuvissa ei ole takaumia, ja katsojat tietävät aina samat asiat kuin elokuvan roolihahmotkin. Hän oli toisaalta ensimmäisiä ohjaajia, joka sai näyttelijänsä äänielokuvan aikana pois kohteliaasta teatterityylistä. Hän käytti paljon dialogia, jossa näyttelijät puhuivat toistensa päälle.


title: Howard Hawks

text: Hawks keskittyi usein toiminnallisiin elokuviin, joissa esiintyi gangstereita, karjapaimenia, etsiviä, lentäjiä ja kilpa-ajajia. Hän ei kuitenkaan itse ollut kiinnostunut varsinaisesta toiminnasta ja antoi usein apulaisohjaajien kuvata toimintakohtaukset. Hänen toimintaelokuvissaan toistuu ”elämän ja kuoleman” -kohtaus, jossa ratkaisut pitää tehdä sekunnin kymmenesosissa. Yhtä säännöllisesti elokuvan henkilöiden pitää tehdä ongelmien ratkaisemiseksi yhteistyötä, jossa korostuu jokaisen osuuden tärkeys.


title: Howard Hawks

text: Hawksin elokuvat kertovat usein miesten ystävyydestä. Hän käytti elokuvissaan eräänlaista idealisoitua mieskuvaa, jonka piirteisiin kuuluivat ammattimaisuus, rohkeus paineen alla, toveruus, neuvokkuus, itseluottamus ja itsekunnioitus. Hawks kuitenkin lievensi mieshenkilöidensä sankaristatusta painottamalla päähahmojen vastuuta nuorten miesten kouluttamisessa tai vanhojen huolehtimisessa. Vaikka Hawks liitetäänkin usein machoelokuviin, naiset olivat erityisesti hänen screwballkomedioidensa kantava voima. Kriitikko Robin Wood on kommentoinut, että Hawksin komediat kääntävät ylösalaisin konservatiivisen patriarkaalisuuden. Feministit ovatkin ylistäneet hänen elokuviensa itsenäisiä naishahmoja. Hawksin elokuvien itsenäisiä ja moniulotteisia naisia on kutsuttu niin sanoituksi ”hawksilaisiksi naisiksi”. Hänen elokuvissaan näytteli useita aikansa merkittävimmistä naisnäyttelijöistä, ja hän myös muun muassa löysi Lauren Bacallin ja antoi Rita Hayworthille tämän ensimmäisen merkittävän roolin.


title: Maamme kirja

text: Maamme kirja () on Zacharias (Sakari) Topeliuksen kirjoittama, alun perin ruotsiksi vuonna 1875 ilmestynyt kirja, jossa hän kuvailee Suomea, sen maakuntia, luontoa, kansaa ja historiaa. Alempien luokkien lukukirjaksi laadittua teosta luettiin kouluissa vuosikymmeniä, 1940-luvulle saakka. Kirjaa myytiin vuoteen 1907 mennessä 240 000 kappaletta, mikä teki siitä kustannusliike Edlundin myyntimenestyksen.


title: Maamme kirja

text: Koulujen oppikirjalle tuli tarvetta, kun Suomi alkoi kasvaa kohti yhtenäisempää taloudellista, liikenteellistä ja poliittista kokonaisuutta. Saimaan kanava (1856) ja rautateitä (1862 alkaen) rakennettiin, lehdistöstä tuli merkittävä vaikuttaja, valtiopäivät alkoivat kokoontua ja koululaitos laajeni. Topelius kannatti kaksikielistä Suomea (ks. esim. "Helsingfors Tidningar 6", 1848), ja hän antoi sen näkyä myös "Maamme kirjassa": "Nytpä ymmärrän sen. Tämä maa on minun isänmaani. Joko minä suomen kielellä kutsun sen Suomenmaaksi, tahi ruotsiksi nimitän sen Finland, on se kuitenkin aina sama maa."


title: Maamme kirja

text: Koululaitoksen roolista tuli tärkeä, sillä sen piti lisätä kansalaisten isänmaatietoisuutta ja tuottaa maalle työvoimaa. Topeliuksen isänmaakäsitys painottui näiden tavoitteiden mukaisesti työhön. Hänen mukaansa Suomi oli köyhä ja karu eikä tarjonnut helppoa elämää. Isänmaa oli kuin ankara työnantaja, joka ”potki” laiskuuteen taipuvaisia kansalaisiaan ja sai näistä parhaat puolet näkyviin. Topelius sitoi kansalaisten työvoiman isänmaan palvelukseen. Tähän ohjasi 1870-luvun Suomen voimakas taloudellisen kasvun tavoittelu. Kansainvälinen nousukausi ei ollut vielä ehtinyt saada mukaansa Suomea, jota rasitti suurten nälkävuosien perintö.


title: Maamme kirja

text: Topeliuksen Suomi-kuvaa on jo vanhastaan pidetty ihanteellisena. Sitä elähdyttää isänmaallisuus ja uskonnollinen henki. Topelius nimittäin kuvasi Maamme kirjassa, että suomalaiset olivat taipuvaisia laiskotteluun. Suomalainen hevonen osoittautui työjuhtana isäntäänsä paremmaksi. Topelius kuvasikin juuri suomenhevosen kansan esikuvaksi.


title: Maamme kirja

text: Topeliuksen Maamme kirja on inspiroinut nimellään ja käsittelytavallaan myös muita suomalaisia kirjailijoita. Jörn Donner julkaisi vuonna 1967 teoksen "Uusi maammekirja: Lukukirja aikuisille suomalaisille", ja vuonna 1992 teoksen "Uusin Maammekirja". Erkki Pulliainen julkaisi vuonna 1982 teoksen "Uudempi Maammekirja".


title: Polyhymnia

text: Polyhymnia (, "monta laulua") oli kreikkalaisessa mytologiassa pyhän laulun ja kaunopuheisuuden muusa eli runotar. Hänet kuvataan vakavamielisenä, ajatuksiinsa vaipuneena ja mietiskelevänä naisena. Hän on usein pukeutunut pitkään viittaan ja nojaa pylvääseen. Joskus Polyhymnia tunnetaan myös geometrian, miimisen näytelmän, mietiskelyn ja maanviljelyn muusana.


title: Terpsikhore

text: Terpsikhore () oli kreikkalaisessa mytologiassa tanssin ja draamallisen kuoron muusa eli runotar. Hänet kuvataan usein istuvana, lyyra kädessään. Joskus hänen on sanottu olevan seireenien äiti.


title: Thaleia (muusa)

text: Thaleia (, ) oli kreikkalaisessa mytologiassa komedian ja paimenrunouden muusa eli runotar. Thaleia oli Zeuksen ja Mnemosynen tytär, yhdeksästä muusasta kahdeksas. Hänet kuvataan usein komedioissa käytetyn naamion ja paimensauvan kera.


title: Urania

text: Urania (, "taivaallinen") oli kreikkalaisessa mytologiassa tähtitieteen ja tähdistä ennustamisen muusa eli runotar. Hänet kuvataan usein pitämässä maapalloa vasemmassa ja vaarnaa oikeassa kädessä.


title: Mnemosyne

text: Mnemosyne () oli kreikkalaisessa mytologiassa muistin jumalatar, titaani, joka synnytti Zeukselle muusat eli runottaret. Hän oli Gaian ja Uranoksen tytär. Alkuperäiset Boiotian mytologian mukaiset muusat olivat Mneme, Aoide ja Melete. Kreikan runottaria kuviteltiin olevan enemmän, tavallisesti yhdeksän. Antiikin taiteilijat kutsuivat avukseen luomistyötä tehdessään aina kuhunkin alaan kuuluvan muusan.


title: South Park

text: South Park on yhdysvaltalainen kulttimaineen saavuttanut satiirinen animaatiosarja, joka kertoo pienestä South Park -nimisestä kaupungista Coloradon osavaltiossa Yhdysvalloissa. Sarjan päähenkilöinä on neljä ala-asteikäistä poikaa: lihava ja kiroileva Eric Cartman, juutalaispoika Kyle Broflovski, köyhän perheen lapsi Kenny McCormick sekä tavallisen keskiluokkaisen amerikkalaisperheen poika Stanley ”Stan” Marsh. Teemamusiikin sarjaan on tehnyt Primus. Sarjasta on tehty myös useita videopelejä.


title: South Park

text: Eräänlainen "South Parkin" varhaisversio tehtiin vuonna 1992, jolloin Trey Parker ja Matt Stone tekivät lyhytelokuvan, jossa Jeesus taisteli henkiin herännyttä tappajalumiukkoa vastaan. Pian heiltä pyydettiin lisää filmejä, jolloin Stone ja Parker tekivät joulufilmistä uuden version, jossa Jeesuksen vastustajana oli joulupukki. Filmit levisivät Internetin välityksellä, ja Parker ja Stone saivat useita yhteydenottoja filmiyhtiöiltä ja pian Comedy Central tarjoutui tulevan sarjan tuotantoyhtiöksi. "South Parkin" ansiosta Comedy Central pelastui konkurssilta.


title: South Park

text: Sarja saattaa päällisin puolin näyttää keskittyvän lähinnä shokeeraamiseen, kiroiluun sekä alapää- ja kakkahuumoriin, mutta varsinkin sen myöhemmissä jaksoissa on taustalla lähes aina syvempääkin sisältöä. Sarjassa esimerkiksi kritisoidaan taikauskoa, vaihtoehtolääketiedettä ja salaliittoteorioita. Yksi "South Parkin" piirteistä on julkisuuden henkilöiden ja ilmiöiden parodiointi, ja sarja yrittää provosoimalla tuoda esiin yhteiskunnan kipupisteitä ja tabuja, joista ei aina uskalleta puhua suoraan. "South Parkissa" myös parodioidaan yhdysvaltalaisten suhtautumista kanadalaisiin esittämällä kanadalaiset hölmöinä ja yksinkertaisina. Ideana ei siis ole nauraa kanadalaisille, vaan Kanadaan nihkeästi suhtautuville yhdysvaltalaisille.


title: South Park

text: Trey Parkerin ja Matt Stonen käsikirjoitukset korostavat aitoa suvaitsevaisuutta ja maalaisjärjen käyttöä sekä kritisoivat liiallista poliittista korrektiutta, positiivista syrjintää ja muita hyvää tarkoittavia mutta todellisuudessa itseään vastaan toimivia järjestelmiä. Erityisesti poliittisen päätöksenteon, uskontojen ja tiedotusvälineiden kaksinaismoralismi on käsikirjoittajien tulilinjalla. Osansa pilkasta saavat aidon tasapuolisuuden nimissä kaikki poliittiset toimijat ja järjestelmät sekä uskontokunnat, mutta myös ateismi, evoluutioteoria, geeniteknologia, scifi-fanit ja tietokonenörtit. Tekijät yrittävät omien sanojensa mukaan solvata kaikkia tasapuolisesti. Erittäin usein pilkan kohteena ovat myös lasten vanhemmat, jotka pitävät omia (monesti täysin älyvapaita) ajatuksiaan fiksuina, jos niissä on pienikin taka-ajatus lasten hyvinvoinnista. Usein lapset, erityisesti Stan, ihmettelevät ja häpeävät vanhempiensa tekoja.


title: South Park

text: Moni "South Parkin" jakso parodisoi piikittelevästi, mutta usein vain huumorimielisesti tunnettuja elokuvia tai kirjallisuuden klassikkoteoksia. Esimerkiksi "Vihan hedelmiä" on parodisoitu 12. tuotantokauden jaksossa 6 "Over logging". Jaksossa Coloradon osavaltiosta katoaa yhteys Internetiin, jolloin epätoivoiset South Parkin asukkaat muuttavat joukolla Kaliforniaan, koska ovat kuulleet siellä olevan mahdollisuus päästä Internetiin. Jakso on siis myös kannanotto nettiriippuvuuteen.


title: South Park

text: Parker ja Stone valitsevat jakson sisällön yleensä vasta noin viikko ennen sen ensiesitystä ja jaksot valmistuvat usein vasta vähän ennen esitystä. Tämä on mahdollista, koska sarjan tarkoituksenmukaisesti yksinkertainen animointi voidaan tehdä nopeasti tietokoneella, ja ääninäyttelijät ovat saatavilla viime hetken muutoksiin. Parker ja Stone ääninäyttelevät itse kaikki päähahmot ja valtaosan sivuhahmoista, jolloin aikatauluttamisongelmia ei juurikaan ole. Tämän myötä sarjassa on usein käsitelty ajankohtaisia tai jopa meneillään olevia asioita. Esimerkiksi jaksot "Cartoon Wars Part I" ja "Cartoon Wars Part II" käsittelivät silloin meneillään olevaa Muhammad-pilapiirrosjupakkaa. Vuoden 2008 Yhdysvaltain presidentinvaalin jälkeisenä päivänä esitetyssä jaksossa "About Last Night" Barack Obama oli valittu presidentiksi ja jaksossa oli poiminta tämän kiitospuheesta, jonka Obama oli pitänyt jakson ensiesitystä edeltävänä iltana.


title: South Park

text: Maaliskuussa 2009 ensiesityksessä olleen jakson "Margaritaville" aiheena oli meneillään oleva maailmanlaajuinen talouskriisi ja jaksossa pureudutaan kriisin taustoihin sekä kritisoidaan USA:n talouspolitiikkaa.


title: South Park

text: "South Parkia" on tehty vuoden 2014 loppuun mennessä 18 tuotantokautta. 17. kaudelta lähtien tuotantokausi on koostunut 14 jakson (7 keväällä ja 7 syksyllä) sijaan kymmenestä syksyllä esitettävästä jaksosta. Tämän lisäksi "South Parkista" on tehty elokuva "", joka löi elokuvakiroilun maailmanennätyksen. Parker ja Stone ovat tehneet myös nukke-elokuvan "Team America – maailman poliisi", jonka vitsit ovat "South Park" -tyyppisiä.


title: South Park

text: Wizard Magazine listasi vuonna 2008 "South Parkin" sijalle 16 laatimassaan kautta aikain sadan parhaan animaatiosarjan listalla. Tammikuussa 2009 IGN-sivuston laatiman sadan parhaan animaatiosarjan listan mukaan "South Park" oli sijalla 4.


title: South Park

text: "South Parkin" tekijät Trey Parker ja Matt Stone ovat usein olleet kovan kritiikin kohteena esimerkiksi räävittömän huumorin ja kiroilun sekä uskontoja kohtaan esitettyjen kannanottojen takia. "Action for Children's Television" -yhdistyksen perustaja Peggy Charren on tuominnut sarjan "demokratialle vaarallisena". Myös monet vanhempainyhdistykset ja uskonnolliset järjestöt ovat hyökänneet sarjaa vastaan voimakkaasti.


title: South Park

text:
Skientologiaa parodioiva jakso "Trapped in a Closet" sai Isaac Hayesin jättämään työskentelyn "South Parkissa" Chefin äänenä, ja Chef jouduttiin kirjoittamaan pois sarjasta. Kyseisen jakson uusintaesitys televisiossa Yhdysvalloissa peruttiin 2006 muun muassa näyttelijä Tom Cruisen painostuksen vuoksi.
Se on kuitenkin esitetty uusintana myöhemmin.


title: South Park

text: Myös katolilaisuutta pilkkaava jakso "Bloody Mary" oli jonkinaikaa uusintakiellossa yhdysvaltalaisten katolilaispiirien voimakkaan painostuksen vuoksi. Jakso herätti vastalauseiden aallon myös Australiassa ja Uudessa Seelannissa, joissa vaadittiin sen esittämisen kieltämistä. Jakso kuitenkin nähtiin molempien maiden televisiossa.


title: South Park

text: Viimeisin tapaus sattui kun sarjan 200. jakso nimeltään "200" esitettiin 14. huhtikuuta 2010 Yhdysvalloissa. Jaksossa Tom Cruise suuttuu South Parkin kaupungille ja uhkaa kaupunkilaisia ryhmäkannehaasteella jatkuvasta julkkisten solvaamisesta, elleivät southparkilaiset järjestä hänelle tapaamista profeetta Muhammadin kanssa. Koska Muhammad ei voi näyttäytyä julkisesti, pelkäävät kaupunkilaiset hänen saapumisensa South Parkiin voivan aiheuttaa muslimiterroristien hyökkäyksen kaupunkiin.


title: South Park

text: Muhammed esiintyy jaksossa vain piilossa katsojilta, pakettiauton umpinaisessa takaosassa sekä karhupuvussa (seuraavassa jaksossa paljastuu, että puvun sisällä oli oikeasti Joulupukki).


title: South Park

text: "200"-jakso suututti erityisesti äärimuslimiryhmiä. Muslimiryhmä Revolution Muslim ennusti internet-sivustollaan, että Trey Parkerille ja Matt Stonelle käy kuten Theo van Goghille (Van Gogh murhattiin vuonna 2004, koska hän oli ohjannut elokuvan musliminaisiin kohdistuvasta väkivallasta ja heidän alistamisestaan muslimiyhteisössä). Uhkausten takia poliisit partioivat Comedy Centralin toimitalon lähettyvillä muutaman viikon ajan.


title: South Park

text: Uhkauksista pelästyneenä Comedy Central päätti sensuroida "South Parkin" seuraavaa jaksoa "201", "200":n suoraa jatko-osaa, rankalla kädellä. Kaikki "Muhammad"-sanat korvattiin piippauksella ja jakson lopussa nähtävät Kylen, Jeesuksen ja Joulupukin pitämät puheenvuorot piipattiin kokonaan yli (vaikka puheenvuoroissa ei edes mainittu Mohammadia). Myös Mohammadin hahmo, joka esiintyi jaksossa, oli sensuroitu palkilla (tämä tosin oli alkuperäisen käsikirjoituksen mukaista). Tämä oli vasta toinen kerta sarjan historiassa, kun Comedy Central oli sensuroinut sen sisältöä. Ensimmäinen kerta oli kaksiosaisen "Cartoon Wars" -jakson toinen osa, jossa profeetta Muhammad niin ikään esiintyi.


title: South Park

text: ""200""/""201""-jaksojen innoittamana Facebookiin perustettiin ryhmä "Everybody Draw Mohammed Day" (Piirrä Muhammad -päivä), johon liittyi yli 100 000 jäsentä.


title: South Park

text: Neljästoista tuotantokausi ilmestyi toukokuussa 2011 Yhdysvalloissa DVD-levyillä, ja mukana ovat myös jaksot ""200"" ja ""201"", sensuroituina samoin kuin televisiossakin. Eurooppalaisesta DVD-versiosta jaksot puuttuvat.


title: South Park

text:
Stanley "Stan" Marshin suvusta kerrotaan hieman enemmän kuin muiden sarjan poikien. Stanin perhe parodioi stereotyyppistä amerikkalaisperhettä. Hänen isänsä ja äitinsä lisäksi tunnetaan myös hänen väkivaltainen hammasrautoja käyttävä isosiskonsa Shelley, setä Jimbo Kern, jolla on oma asekauppa, isoisä "Grandpa" Marvin Marsh, sekä lemmikkinä oleva homoseksuaali koiransa Sparky.
Kyle Broflovski joutuu usein uskontonsa vuoksi Cartmanin herjojen kohteeksi ja pyrkii vastaamaan samalla mitalla. Kyle ja Stan ovat parhaita kavereita niin kuin heidän isänsäkin, siksi he juttelevat ja puuhaavat kaikenlaista muilta syrjässä. Kyle on juutalainen ja hänen äitinsä on stereotyyppinen kukkahattutäti. Kylellä on syntyperältään kanadalainen, adoptoitu, vielä jokelteluikäinen pikkuveli Ike. Kylella on punaiset hiukset. Kylen vanhemmat ovat Sheila ja Gerald Broflovski.
Eric Theodore Cartman on joukon lihavin. Tämä ruskeahiuksinen rääväsuu rasisti ja sosiopaatti on joukon pahin kiroilija ja solvaaja. Hän on erityisesti Kylen kimpussa tämän juutalaisuuden takia. Cartmanin äiti on yksinhuoltaja, joka ei saa poikaa pidetyksi kurissa vaan hemmottelee tätä. Cartmanilla on kaksi lemmikkiä: kissa Mr. Kitty, joka nimestä huolimatta on tyttö ja yrittää toistuvasti syödä Cartmanin ruoat, sekä possu Fluffy (Pörrö), joista Cartman vaikuttaa välittävän enemmän kuin yhdestäkään tuntemastaan ihmisestä.
Kenneth "Kenny" McCormick on tunnettu siitä, että hän aikaisemmissa tuotantokausissa kuoli lähes jokaisessa jaksossa ja mumisee huppuunsa niin että hänen puheestaan on vaikea saada selvää. Hän on joukon köyhin, asuu erittäin huonokuntoisessa asunnossa ja hänen vanhempansa ovat työttömiä alkoholisteja. Kenny poistui sarjasta kuudennen kauden ajaksi, koska Trey Parker ja Matt Stone olivat kyllästyneet keksimään tapoja, joilla Kenny kuolisi eri jaksoissa. Seitsemännen kauden alettua Kenny on kuollut vain harvoissa jaksoissa. Kennyn hiukset ovat vaaleat.


title: South Park

text: Leopold "Butters" Stotch on viides keskeinen hahmo, joka ei välttämättä ole mukana joka jaksossa, mutta useissa hänellä on keskeinen rooli. Butters on kiltti, hyväuskoinen ja hieman yksinkertainen. Hän joutuu usein Eric Cartmanin huijaamaksi. Kennyn ollessa välillä poissa sarjasta Butters oli vähän aikaa poikajoukon neljäs jäsen.


title: South Park

text: Suomessa "South Parkia" lähetti ensimmäisenä MTV3-kanava, kaikkiaan kuusi ensimmäistä tuotantokautta. Sittemmin sarjaa ovat esittäneet MTV Finland, Nelonen, Canal+ ja Jim.


title: South Park

text: Suomenkielisin tekstein on julkaistu 13 ensimmäistä tuotantokautta DVD:llä. 13. kauden kuudennessa jaksossa Suomi tuhotaan ydinaseilla.


title: South Park

text: Sarjaan perustuen on tehty pelejä:


title: Luettelo brittiläisistä taiteilijoista

text: Luettelo brittiläisistä taiteilijoista, jotka ovat olleet aktiivisia Britanniassa, järjestettynä aikajärjestykseen (aakkosjärjestys vuosittain).


title: Mats Näslund

text: Mats Näslund (s. 31. lokakuuta 1959 Timrå, Ruotsi) on ruotsalainen entinen jääkiekkoilija, pelipaikaltaan vasen laitahyökkääjä.


title: Mats Näslund

text: Näslund aloitti pelaajauransa Timrå IK:ssa, jossa hän pelasi Ruotsin pääsarjatasolla Elitserienissä kahdella kaudella, kausina 1975–1976 ja 1977–1978. Kauden 1976–1977 hän pelasi toiseksi korkeimmalla sarjatasolla Allsvenskanissa. Vuonna 1978 hän siirtyi Timråsta toiseen Elitserien-seuraan, Brynäs IF:ään. Hän oli voittamassa Brynäsissä jääkiekon Ruotsin mestaruutta kaudella 1979–1980, jolla hänet myös palkittiin kauden parhaan pelaajan palkinnolla Guldpuckenilla, ja oli kaudella 1980–1981 Elitserienin piste- ja syöttöpörssin voittaja.


title: Mats Näslund

text: Näslund varattiin NHL:ään numerolla 37 , jossa hän oli Montréal Canadiensin toinen varaus. Hän aloitti NHL-uransa kolme vuotta myöhemmin kaudella 1982–1983 ollen Canadiensin historian ensimmäinen eurooppalaispelaaja. Hän teki tulokaskaudellaan 71 tehopistettä (26 maalia ja 45 syöttöpistettä) 74 ottelussa ja oli joukkueensa kolmanneksi paras pistemies Guy Lafleurin ja Ryan Walterin jälkeen. Hänet valittiin kauden päätteeksi NHL:n tulokkaiden tähdistökentälliseen.


title: Mats Näslund

text: Lempinimen ”Le Petit Viking” eli ”Pikkuviikinki” saanut Näslund teki parhaalla kaudellaan, kaudella 1985–1986, 80 runkosarjaottelussa 110 tehopistettä (43 maalia ja 67 syöttöpistettä), joilla sijoittui NHL:n pistepörssissä kahdeksanneksi. Hänet nimettiin tuolla kaudella . Näslund on viimeisin yli sata pistettä kaudessa tehnyt Canadiens-pelaaja. Hän oli Canadiensin paras pistemies kauden 1985–1986 lisäksi kausina 1984–1985 (79 tehopistettä), 1986–1987 (80 tehopistettä) ja 1988–1989 (84 tehopistettä). Hän oli joukkueen paras pistemies myös neljissä pudotuspeleissä, mukaan lukien vuonna 1986, jolloin hän oli 19 pisteellään johdattamassa Montréalia sen 23. Stanley Cupin mestaruuteen.


title: Mats Näslund

text: Näslund oli NHL-urallaan harvinainen vieras jäähyaitiossa. Hänelle kertyi enimmilläänkin vain 19 jäähyminuuttia yhden runkosarjakauden aikana ja hän saikin tunnustusta herrasmiesmäisestä pelistään voittamalla Lady Byng Memorial Trophyn vuonna 1988.


title: Mats Näslund

text: Kauden 1989–1990 jälkeen Näslund jätti Canadiensin ja palasi Eurooppaan. Hän pelasi vuoden HC Luganossa Sveitsissä ja kolme vuotta Malmö IF:ssä kotimaassaan Ruotsissa. Hän oli voittamassa vuosina 1992 ja 1994 jääkiekon Ruotsin mestaruutta. Hän palasi NHL:ään vielä työsulun lyhentämällä kaudella 1994–1995, jolloin hän pelasi Boston Bruinsissa, mutta lopetti pelaajauransa tuon kauden jälkeen.


title: Mats Näslund

text: Näslund pelasi yhdeksän kautta kestäneellä NHL-urallaan yhteensä 651 runkosarja- ja 102 pudotuspeliottelua. Hän teki NHL:n runkosarjassa 634 tehopistettä, 251 maalia ja 383 syöttöpistettä, ja pudotuspeleissä 92 tehopistettä, 35 maalia ja 57 syöttöpistettä.


title: Mats Näslund

text: Näslund edusti Ruotsin jääkiekkomaajoukkuetta useissa kansainvälisissa turnauksissa. Hän osallistui aluksi kaksiin nuorten maailmanmestaruuskilpailuihin ja saavutti hopeaa vuonna 1978 ja pronssia vuonna 1979. Hän osallistui myös viisiin aikuisten maailmanmestaruuskilpailuihin ja saavutti niissä pronssia vuonna 1979, hopeaa vuonna 1981 ja kultaa vuonna 1991.


title: Mats Näslund

text: Näslundilla oli mahdollisuus pelata Ruotsin paidassa NHL:n parhaita pelaajia vastaan Kanada-cupissa, Jääkiekon maailmancupin edeltäjässä, vuosina 1984, 1987 ja 1991. Vuonna 1984 Ruotsi hävisi loppuotteluissa Kanadalle ja vuosina 1987 ja 1991 se putosi turnauksen semifinaaleissa.


title: Mats Näslund

text: Näslund osallistui myös kaksiin talviolympialaisiin ja saavutti pronssia vuonna 1980 sekä kultaa vuonna 1994. Vuoden 1994 olympiavoiton myötä hän, Håkan Loob ja Tomas Jonsson olivat ensimmäiset ruotsalaiset niin sanotussa kolmen kullan klubissa. Vuonna 2005, kymmenen vuotta pelaajauransa päättymisen jälkeen, hänet nimettiin IIHF Hall of Famen jäseneksi.


title: Mats Näslund

text: Näslund toimi vuosina 2005–2010 Ruotsin jääkiekkomaajoukkueen joukkueenjohtajan (general manager) tehtävässä. Ruotsi voitti näinä vuosina olympiakultaa vuonna 2006 ja jääkiekon MM-kultaa samana vuonna.


title: L’Hospitalet de Llobregat

text: L’Hospitalet de Llobregat tai lyhyemmin L’Hospitalet tai Hospitalet on kaupunki Barcelonan maakunnassa, Kataloniassa. Se sijaitsee Barcelonan eteläpuolella ja on kasvanut niin kiinni Barcelonaan, ettei siirtymistä yhdestä kaupungista toiseen edes huomaa. Llobregat-joki virtaa aivan kaupungin tuntumassa, mistä syystä joen nimi esiintyy myös itse kaupungin nimessä.


title: L’Hospitalet de Llobregat

text: Hospitaletissa on noin 255 000 asukasta, mikä tekee siitä Katalonian toiseksi suurimman kaupungin asukasluvun mukaan laskettuna.


title: L’Hospitalet de Llobregat

text: Vanhimmat Hospitaletissa tehdyt arkeologiset löydökset ovat 300-luvulta eaa., ja ne liittyvät ibeeriseen kulttuuriin, vaikkakin on olemassa myös todisteita asutuksesta Llobregat-joen laaksossa paleoliittisen ja neoliittisen kauden aikana.


title: L’Hospitalet de Llobregat

text:
Hospitaletista on thety myös runsaasti löydöksiä Rooman vallan ajalta, 100-luvulta eaa., joista merkittävin lienee hautaveistoksena aikanaan käytetty la Cabeza de Medusa ('meduusan pää'), jonka nykyinen sijaintipaikka on Barcelonan arkeologinen museo.
Kaupungin aikaisempi nimi, "Provençana", löytyy 900-luvulta peräisin olevista dokumenteista, joista käy myös ilmi, että kaupungin silloinen alue oli kaksinkertainen sen nykyiseen alueeseen verrattuna.


title: L’Hospitalet de Llobregat

text: Nykyisen Hospitaletin alkujuuret ovat 1100-luvulla Santa Eulàlian kaupunginosassa, Santa Eulàlia de la Provençanan kirkon ympäristössä, sekä el Centren ('keskusta') kaupunginosassa sijaitsevan Hospital de la Torre Blancan lähiympäristössä.


title: L’Hospitalet de Llobregat

text: Hospitalet oli aina 1700-luvulle ja ensimmäisten tekstiilitehtaiden perustamiseen asti lähinnä maanviljelystä elävä kylä. 1900-luvun alkupuolella kaupunki alkoi teollistua kiihtyvällä tahdilla ja sen asukasluku alkoi nousta nopeasti. 15. joulukuuta 1925 kuningas Alfonso XIII virallisti Hospitaletin kaupungiksi.


title: L’Hospitalet de Llobregat

text: Francon diktatuurin aikana 1960- ja 1970-luvuilla Hospitaletiin muutti suuri määrä siirtolaisia muualta Espanjasta, erityisesti Andalusiasta. Kaupungissa ei kuitenkaan ollut kaikkia siirtolaisten tarvitsemia palveluita, ja palvelutaso alkoikin kehittyä vasta demokratian tultua Espanjaan. Nykyisin Hospitalet on kuin mikä tahansa muu kaupunki kouluineen, toreineen, kulttuuri-, urheilu- ja kauppakeskuksineen sekä puistoineen.


title: L’Hospitalet de Llobregat

text: 1990-luvun lopulta lähtien Hospitalet on alkanut kokea uudenlaista muodonmuutosta. Kaupunkia ja sen palveluita on tietoisesti alettu modernisoida, jotta se ei jäisi Barcelonan varjoon vaan voisi pitää paikkansa tärkeänä kaupunkina suur-Barcelonan alueella.


title: L’Hospitalet de Llobregat

text: Hospitalet on asukasluvultaan Katalonian toiseksi suurin ja Espanjan 16. suurin kaupunki. Tammikuun 2004 tietojen mukaan kaupungissa oli 260 135 asukasta, joista noin 52% oli kotoisin Kataloniasta, n. 36 % muualta Espanjasta (erityisesti Andalusiasta) ja n. 17 % ulkomailta.


title: L’Hospitalet de Llobregat

text: Hospitaletissa asuvista ulkomaalaisista pääosa (n. 30 000) on kotoisin Etelä-Amerikasta, ja myös afrikkalaisen väestön määrä on väkilukuun nähden kohtalaisen suuri eli hieman yli 7000 asukasta. EU-maista Hospitaletissa on hieman yli 1500 asukasta, ja muista Euroopan maista vajaat 2000. Aasialaista väestöä on lähes 4000 asukkaan verran.


title: L’Hospitalet de Llobregat

text: Hospitaletin alueet niihin kuuluvine kaupunginosineen ovat:Asukaslukutiedot ovat tammikuulta 2004.


title: L’Hospitalet de Llobregat

text: Tunnettuja L’Hospitalet de Llobregatissa syntyneitä henkilöitä:


title: Sitges

text: Sitges on kaupunki Garrafin piirikunnassa Barcelonan maakunnassa Espanjassa. Kaupungin asukasluku oli 28 269 vuonna 2015. Se sijaitsee Garrafin rannikolla ("Costa del Garraf") Välimeren rannalla, noin 36 kilometriä Barcelonasta etelään.


title: Sitges

text: Sitgesin pääelinkeino on matkailu, ja kaupungissa onkin muun muassa kolme vapaa-ajan satamaa, jotka houkuttelevat turisteja maalta sekä mereltä käsin. Matkailun jälkeen kaupungin tärkeimpiä elinkeinoja on erityisesti materiaalien ja raaka-aineiden tuottaminen rakennusteollisuudelle.


title: Sitges

text: Matkailijoiden lisäksi Sitges houkuttelee myös taiteilijoita, ja kaupungissa onkin sen pienuuteen nähden huomattavan paljon taiteilijoiden ateljeita ja taidegallerioita.


title: Sitges

text: Sitgesin suosituimpia nähtävyyksiä ovat sen rantakatu sekä aivan merenrannassa sijaitseva Maricelin palatsi, jota paikalliset kutsuvat nimellä "Racó de la calma" ("Rauhan nurkkaus"). Kaupungissa on myös modernistista tyyliä edustavia rakennuksia, joista kuuluisimpia Cau Ferratin ja Maricelin museot.


title: Vapaudenristin ritarikunta

text: Vapaudenristin ritarikunta () on vanhin kolmesta virallisesta suomalaisesta ansioritarikunnasta. Ritarikunnan suurmestarina toimii puolustusvoimien ylipäällikkö eli tasavallan presidentti. Kunniamerkkejä jaetaan puolustusvoimain lippujuhlan päivänä ja Suomen itsenäisyyspäivänä. Sotilaille merkkejä jaetaan pääsääntöisesti puolustusvoimain lippujuhlapäivänä ja siviileille itsenäisyyspäivänä.


title: Vapaudenristin ritarikunta

text: Mannerheim-ristiä lukuun ottamatta myönnettävän kunniamerkin luokka riippuu henkilön sotilasarvosta tai siihen rinnastettavasta siviiliasemasta: Vapaudenristejä myönnetään lähinnä upseereille ja Vapaudenmitaleja aliupseeristoon ja miehistöön kuuluville. Vapaudenristi annetaan sotilaallisista ansioista miekkojen kera ja kansalaisansioista ilman miekkoja. Erityisen rintamasuorituksen tai sodanaikaisen johtamisen palkitsemiseksi Vapaudenristi voidaan myöntää sotilaalle tammenlehvällä koristettuna. Vapaudenmitali annetaan sotilashenkilöille ja Vapaudenristin ansiomitali siviilihenkilöille. Sota-aikana voidaan poikkeustapauksissa myöntää siviilihenkilölle Vapaudenristi miekoilla tai Vapaudenmitali.


title: Vapaudenristin ritarikunta

text: Miekkojen kera myönnettävän ristin nauhan väri on punainen valkoisilla juovilla (sodan ajan ansioista myönnetyt) tai keltainen punaisilla juovilla (rauhan ajan ansioista myönnetyt). Ilman miekkoja myönnetyissä risteissä nauhan väri on aina keltainen punaisilla juovilla.


title: Vapaudenristin ritarikunta

text: Vapaudenristit perustettiin Vaasassa Suomen senaatin päätöksellä 4. maaliskuuta 1918 ylipäällikkö Gustaf Mannerheimin aloitteesta sisällissodan aikana. Varsinainen vapaudenristin ritarikunta perustettiin pysyvästi vasta 16.12.1940. Sisällissodan ansioista merkkejä myönnettiin 28 000. Kunniamerkkien jakaminen keskeytettiin sisällissodan alkamisen vuosipäivänä 28. tammikuuta 1919. Samana päivänä myönnettiin vielä VR1 rintatähden kera kuudelle kenraalille ja pääministeri Lauri Ingmanille sekä perustettiin Suomen Valkoisen Ruusun ritarikunta. Sekä Vapaudenristin että Suomen Valkoisen Ruusun ritarikunnan kunniamerkit on suunnitellut Akseli Gallen-Kallela.


title: Vapaudenristin ritarikunta

text: Vapaudenristejä oli aluksi seuraavat viisi luokkaa, jonka lisäksi siihen kuului kaksi mitalia: Alkujaan VR SR, VR 1 ja VR 2 jaettiin keltaisessa nauhassa, jossa oli punainen reunus, ja VR 3 ja VR 4 punaisessa nauhassa, jossa oli valkoinen reunus, eikä erottelua sotilas- ja kansalaisansioista myönnettyjen merkkien välillä ollut. Kansalaisansioista jaettujen ristien seppelkuvio oli ilman miekkoja, ja VR 3 ja VR 4 emaloitiin sinisiksi.


title: Vapaudenristin ritarikunta

text:
Talvisodan sytyttyä vapaudenristin kunniamerkit otettiin uudelleen käyttöön 8. joulukuuta 1939.
Perustamisensa jälkeen ritarikunnan kunniamerkit muuttuivat vuosina 1939, 1940, 1942 ja 1944 annetuilla asetuksilla. Siihen on mm. lisätty tunnettu Mannerheim-risti. Jatkosodan aikana myönnettiin yhteensä noin 650 000 Vapaudenristin kunniamerkkiä. Suureen lukumäärään vaikuttaa eittämättä se, että Mannerheimin ohjeen mukaan jokaiselle haavoittuneelle sotilaalle myönnetään arvonsa mukaan joko Vapaudenristi tai -mitali. Näin siksi, että suomalaisiin kunniamerkkeihin ei kuulu erillistä haavoittumismitalia, jollainen oli mm. Saksan haavoittumismerkki.


title: Vapaudenristin ritarikunta

text: Tasavallan presidentti Urho Kekkonen keskeytti 1960 vapaudenristien jakamisen lähes kolmeksi vuosikymmeneksi. Vain yksittäisiä poikkeuksia tapahtui, esimerkiksi kun VR 4 myönnettiin 1980 Sotainvalidien veljesliitolle ja 1988 Ilmasotakoululle ja Päällystöopistolle tai kun Lauri Sutelalle myönnettiin VR SR 1983. Vapaudenristin ritarikunnan kunniamerkkien jakamista jatkettiin Mauno Koiviston kaudella vuodesta 1989 eteenpäin. Tämän jälkeen Vapaudenristin ritarikunnan kunniamerkkejä on myönnetty sotilaille, vapaaehtoisen maanpuolustustyön aktiiveille ja kansainvälisessä rauhanedistämisessä kunnostautuneille muutamia vuosittain.


title: Vapaudenristin ritarikunta

text: Vapaudenristi on perusmuodoltaan yrjönristi, jonka päällä on lyhytsakarainen hakaristi. Ristin keskiössä on heraldinen ruusu.


title: Vapaudenristin ritarikunta

text: Tasavallan presidentin lipussa on kuvattu 3. luokan Vapaudenristi kansalaisansioista.Lisäksi voimassa olevan asetuksen mukaan on edelleen olemassa seuraavat Vapaudenristin erikoiskunniamerkit, joita ei kuitenkaan ole toisen maailmansodan jälkeen myönnetty: Vapaudenristin 1. luokan Mannerheim-risti, Vapaudenristin 2. luokan Mannerheim-risti, 1. luokan Vapaudenmitali ruusukenauhassa, Vapaudenristin kultainen ansiomitali, Vapaudenristin sururisti sekä Vapaudenristin surumitali.


title: Vapaudenristin ritarikunta

text: Suurristi on myönnetty noin 40 kertaa, muiden muassa seuraaville henkilöille:Koska osa Suomen hallituksen, Svinhufvudin senaatin jäsenistä joutui sisällissodassa pakenemaan kapinaan nousseita punaisia muodostaen Vaasan senaatin istuntosalinaan Vaasan kaupungintalo, tästä kiitokseksi senaatti myönsi toukokuun alussa 1918 kaupungille augmentin eli oikeuden liittää kunnialisäyksenä Vapaudenristin suurristin miekkojen kera Vaasan vaakunaan.


title: Vapaudenristin ritarikunta

text: Myös Mikkelille on myönnetty Vapaudenristi - 4. luokan Vapaudenristi miekkoineen - vuonna 1944 kiitoksena päämajakaupunkina toimimisesta kolmessa (talvi-, jatko- ja Lapin sota) itsenäisen Suomen ajan sodassa. Kaupungin kunniamerkkiä kantaa Mikkelin vaakuna.


title: Vapaudenristin ritarikunta

text: Tasavallan presidentti Tarja Halonen myönsi 4. kesäkuuta 2006 neljälle suomalaiselle ISAF-joukoissa palvelleille rauhanturvaajalle kolme Vapaudenristiä ja yhden Vapaudenmitalin kunnostautumisesta Afganistanissa helmikuun 2006 mellakoiden yhteydessä. Nämä olivat ensimmäiset tasavallan presidentin suomalaiselle sotilaalle taistelutehtävässä kunnostautumisesta myöntämät kunniamerkit toisen maailmansodan jälkeen.


title: Vapaudenristin ritarikunta

text: Vuoden 2006 jälkeen vapaudenristejä ja vapaudenmitaleja on myönnetty vuosittain muutamalle kansainvälisessä kriisinhallintaoperaatiossa, joko Afganistanissa tai Somalianlahdella taistelutilanteessa kunnostautuneelle sotilaalle.


title: Vapaudenristin ritarikunta

text: Afganistanin ISAF-operaation ansioista jaettu vapaudenristi on yhdistelmä sodan ajan ansioista ja rauhan ajan ansioista jaettua vapaudenristiä. Vapaudenristi ansioista Afganistanissa on kiinnitetty keltaiseen, punaraitaiseen nauhaan, jossa on nauharuusuke. Somalian EU-operaatio Atalantassa vapaudenristit jaettiin keltaisella punaraitaisella nauhalla ilman nauharuusuketta.


title: Vapaudenristin ritarikunta

text: Puolustusvoimain lippujuhlan päivänä 4. kesäkuuta 2017 myönnettiin sotien jälkeen ensimmäinen vapaudenristi ansioista kansainvälisessä kriisinhallinnassa punaisen ristin kera. Kyseinen kunniamerkki oli 3. luokan Vapaudenristi ja sen sai lääkintämajuri Isto Uusi-Erkkilä.


title: William Herschel

text: Sir Frederick William Herschel ("Friedrich Wilhelm", 15. marraskuuta 1738 – 25. elokuuta 1822) oli saksalaissyntyinen englantilainen tähtitieteilijä ja säveltäjä. Hänet tunnetaan parhaiten Uranuksen, kuuden kuun ja infrapunasäteilyn löytäjänä sekä useista muista merkittävistä tähtitieteellisistä havainnoistaan.


title: William Herschel

text: Herschel syntyi Hannoverissa muusikkoisän kymmenlapsiseen perheeseen. Hänet ristittiin Friedrich Wilhelmiksi. Hän palveli Jacob-veljensä kanssa sotilassoittajana Hannoverin kaartin jalkaväkirykmentissä (kur-hannoverschen Fußgarde). Rykmentti määrättiin Englantiin vuonna 1755. Hän palasi kotimaahansa, mutta Seitsenvuotisen sodan vaarojen takia vanhemmat määräsivät hänet eroamaan rykmentistä ja muuttamaan Englantiin. Hän oppi siellä nopeasti englannin kielen ja muutti nimensä Frederick Williamiksi vuonna 1757. Herschelistä kehittyi musiikinopettaja ja orkesterinjohtaja, ja hän johti muun muassa julkisia konsertteja Bathissa. Hän soitti urkuja ja oboeta sekä sävelsi useita teoksia, jotka nykyisin on lähes unohdettu. Vapaa-aikanaan hän opiskeli muun muassa matematiikkaa ja tähtitiedettä.


title: William Herschel

text: Vuonna 1773 Herschel alkoi kiinnostua kasvavassa määrin tähtitieteestä ostettuaan alaa käsittelevän kirjan. Hän rakensi omia kaukoputkiaan kunnollisten havaintovälineiden puuttuessa ja tutustui silloiseen Greenwichin observatorion kuninkaalliseen tähtitieteilijään Nevil Maskelyneen. Hän havainnoi Kuuta ja mittasi sen vuorien korkeuksia sekä valmisteli luetteloa kaksoistähdistä. Vähitellen Herschelistä tuli yksi aikansa taitavimmista optikoista kaukoputkien peilien hiomisen avulla.


title: William Herschel

text: Tutkiessaan taivasta juuri valmistamallaan uudella kaukoputkella Herschel löysi 13. maaliskuuta 1781 sattumalta Kaksosten tähdistöstä kohteen, ”joka näytti suuremmalta kuin muut näkyvissä olevat”. Jonkin ajan kuluttua hän huomasi kohteen liikkuneen hieman tähtien suhteen, ja oletti sen olevan komeetta. Saman vuoden elokuussa, laskettuaan kohteen radan, suomalainen tähtitieteilijä Anders Lexell ilmoitti, että Herschel oli löytänyt uuden planeetan.


title: William Herschel

text: Vuonna 1782 Herschel sai kuninkaallisen astronomin viran ja hän pystyi nyt keskittymään tähtitieteeseen, ja palkkaamaan siskonsa Carolinen kokopäiväiseksi avustajakseen. Herschelit muuttivat Bathista Sloughiin, mistä oli lyhyempi matka kuninkaanlinnaan Windsoriin. Hänestä tuli Royal Societyn jäsen ja hän myi valmistamiaan kaukoputkia muille tähtitieteilijöille.


title: William Herschel

text: Uransa aikana Herschel valmisti yli 400 kaukoputkea, joista suurin oli polttoväliltään 12 metriä ja objektiivin halkaisijaltaan 1,26 metriä. Käyttäessään kyseistä kaukoputkea ensimmäistä kertaa 28. elokuuta 1789 hän löysi Saturnukselta uuden kuun, joka nimettiin Enceladusiksi. 17. syyskuuta hän löysi vielä Mimasin saman planeetan ympäriltä.


title: William Herschel

text: Herschel lyötiin ritariksi vuonna 1816. Hän sai Copley-mitalin vuonna 1781. Hän kuoli kotonaan "Observatory Housessa" Slough’ssa lähellä Lontoota vuonna 1822.


title: William Herschel

text: Herschel löysi Saturnuksen kuiden ohella Uranukselta kaksi ensimmäistä kuuta, Titanian ja Oberonin, vuonna 1787. Hän ei nimennyt löytämiään neljää kuuta itse, vaan hänen poikansa John Herschel nimesi ne isänsä kuoleman jälkeen – Enceladusin ja Mimasin vuonna 1847 sekä Titanian ja Oberonin 1852. Herschel löysi ja luetteloi noin 2 900 sumumaista kohdetta, kuten galakseja ja kaasusumuja, joista useimpien hän aluksi oletti olevan Linnunradan kaltaisia tähtijärjestelmiä, mutta joiden hän myöhemmin katsoi kuuluvan osaksi Linnunrataa.


title: William Herschel

text: Herschel havaitsi ensimmäisenä, että useimmat kaksoistähdet eivät ole optisia kaksoistähtiä, vaan ne kiertävät fyysisesti toisiaan. Tähän hän päätyi koettaessaan monien aikalaistensa tavoin löytää keinon tähtien etäisyyden mittaamiseksi. Parallaksi oli yksi lupaavimmista keinoista, ja niinpä hän ryhtyi mittaamaan sitä kaksoistähtien komponenteista, sillä komponenttien oletettiin sijaitsevan täysin eri etäisyyksillä niiden näennäisestä kirkkaudesta riippuen, jolloin lähempänä sijaitsevan kirkkaamman tähden tulisi Maan rataliikkeen vaikutuksesta liikkua himmeämmän tähden suhteen. Hän ei kuitenkaan havainnut tällaista tapahtuvan, vaan sen sijaan hän huomasi kaksoistähtiä olevan huomattavasti enemmän kuin olisi todennäköistä tähtien satunnaisen jakautumisen perusteella. Siten hän saattoi päätellä tähtien olevan todellisia pareja. Havainnoissa käytetyt 269 kaksoistähteä julkaistiin luettelona vuonna 1782. Tutkittuaan samoja tähtiä noin kahden vuosikymmenen kuluttua hän totesi eräissä tapauksissa komponenttien keskinäisen aseman muuttuneen tähtien kiertäessä toisiaan. Herschel löysi yhteensä noin tuhat uutta kaksoistähteä.


title: William Herschel

text: Tutkiessaan muidenkin tähtien liikkeitä Herschel huomasi, että eräässä taivaankannen pisteessä Herkuleen tähdistössä oli "apeksi", josta tähdet näyttivät liikkuvan poispäin. Vastaavasti vastakkaisella puolella taivasta tähdet liikkuivat "antiapeksia" kohden. Havainnoistaan Herschel päätteli, että Aurinkokunta liikkui tähtienvälisessä avaruudessa kohti kyseistä apeksia ja oletti aivan oikein, että myös muut kiintotähdet liikkuivat avaruudessa toistensa suhteen. Hän julkaisi tuloksensa vuonna 1783 nimellä "On the Motion of the Solar system in Space". Hän oivalsi myös ensimmäisten joukossa, että Aurinko kuului muiden näkyvien tähtien tavoin kiekkomaiseen Linnunrataan, jonka koon mittaamiseksi hän käytti tähtiluotausmenetelmää. Hän katsoi kaukoputkella tiettyyn kohtaan taivasta ja laski näkökentässä olevat tähdet. Mitä enemmän tähtiä oli, sitä kauemmaksi hän oletti tähtijärjestelmän ulottuvan kyseisessä suunnassa. Hänen saamansa tulos 800 parsekia oli kuitenkin 15 kertaa todellista pienempi johtuen tähtienvälisen aineen olemassaolosta ja siitä virheellisestä lähtöolettamuksesta, että kaikkien tähtien todellinen kirkkaus on sama.


title: William Herschel

text: Herschel löysi infrapunasäteilyn noin vuonna 1800. Hän antoi auringonvalon kulkea prisman läpi, jolloin muodostuneen spektrin punaisen pään alle hän asetti lämpömittarin. Mittarin ilmoittamasta lämpötilan noususta hän päätteli, että on olemassa näkymätöntä valon kaltaista säteilyä. Herschel keksi käsitteen asteroidi (kreikan sanoista "aster" ’tähti’ ja "-eidos" ’muotoinen, kaltainen’) kuvaamaan pikkuplaneettoja sekä myös jättiläisplaneettojen pieniä kuita vuonna 1802 sen jälkeen, kun toinen asteroidi Pallas oli löydetty.


title: William Herschel

text: Muita Herschelin saavutuksia tähtitieteen alalla olivat tutkimukset Mira Ceti -tähden kirkkaudenvaihteluista sekä planeettojen ja niiden kuiden liikkeistä. Hän löysi Marsilta napajäätiköt ja päätteli niiden sekä akselin kaltevuuden perusteella, että Marsissa täytyi olla jokseenkin samanlainen vuodenaikojen vaihtelu kuin Maassa.


title: Suomen Valkoisen Ruusun ritarikunta

text: Suomen Valkoisen Ruusun ritarikunta (SVR) perustettiin valtionhoitaja Gustaf Mannerheimin päätöksellä 28. tammikuuta 1919 korvaamaan samalla päivämäärällä keskeytetyn Vapaudenristin ritarikunnan toiminta.


title: Suomen Valkoisen Ruusun ritarikunta

text: Ritarikunta on sekä siviili- että sotilasritarikunta. Merkit on suunnitellut Akseli Gallen-Kallela. Suurmestarina toimii tasavallan presidentti.


title: Suomen Valkoisen Ruusun ritarikunta

text: Kunniamerkki on valkoiseksi emaloitu yrjönristi, jonka keskuksessa on hopeinen ruusu (ks. Suomen vaakuna). Ristin sakaroiden välissä on Suomen leijonan pää kohotettuine miekkoineen.


title: Suomen Valkoisen Ruusun ritarikunta

text: Keväällä 1963 Suomen Valkoisen Ruusun ritarikunnan hallitus käsitteli tasavallan presidentin toivomuksen, että SVR:n suurristin ketjun hakaristit korvattaisiin toisella tunnuskuvalla. Taustalla oli presidentti Urho Kekkosen edellisvuoden valtiovierailu Ranskaan, jolloin presidentti Charles de Gaullelle luovutettiin suurristi ketjuineen. Presidentti de Gaulle kuitenkin peitteli takillaan hakaristein koristeltua ketjua, sillä juuri hän johti toisessa maailmansodassa ranskalaisten vastarintaa hakaristiä tunnuksenaan käyttänyttä natsi-Saksaa vastaan.


title: Suomen Valkoisen Ruusun ritarikunta

text: Heraldikko Gustaf von Numers sai tehtäväkseen laatia muutosehdotuksia. Monien vaiheiden jälkeen suurmestari hyväksyi lopulta kuusenhavuristin. Itsenäisyyspäivänä 1963 presidentti Kekkonen kantoi ensimmäisenä uutta ketjua. Hakaristin korvaamisesta havuristillä seurasi, että vanhat suurristit pyrittiin vaihtamaan uusiin. Muun muassa vuonna 1967 Belgian kuningas Baudouin I:lle vuonna 1954 myönnetty kunniamerkki vaihdettiin hänen pyynnöstään ja vuonna 1986 presidentti Mauno Koiviston Japaniin tekemän valtiovierailun yhteydessä vaihdettiin keisari Hirohitolle jatkosodan aikana 1942 luovutettu suurristi.Suurristi ketjuineen myönnetään yleensä vain valtionpäämiehille, ja niitä on myönnetty noin sadalle henkilölle.


title: Suomen Valkoisen Ruusun ritarikunta

text: Suomen istuvalle pääministerille on useimmiten myönnetty SVR:n suurristi. Poikkeuksen muodostavat Anneli Jäätteenmäki, Mari Kiviniemi ja Alexander Stubb, joille suurristiä ei ole myönnetty. Mauno Pekkala ja Väinö Tanner eivät ottaneet kunniamerkkiä vastaan periaatteesta. Rafael Paasio otti vastaan, mutta ei kantanut. Keijo Liinamaalle myönnettiin Suomen Leijonan suurristi.


title: Suomen Valkoisen Ruusun ritarikunta

text: Presidentti Mauno Koiviston aikana alkoi käytäntö, jonka mukaan tasavallan presidentin puolisolle myönnetään Suomen Valkoisen Ruusun suurristi. Tellervo Koivisto oli ensimmäinen suomalainen nainen, joka sai suurristin.


title: Suomen Leijonan ritarikunta

text: Suomen Leijonan ritarikunta on nuorin Suomen kolmesta virallisesta ansioritarikunnasta. Se perustettiin 11. syyskuuta 1942. Ritarikunta on sekä siviili- että sotilasritarikunta. Kunniamerkit on suunnitellut Oskar Pihl. Suurmestarina toimii tasavallan presidentti, joka kantaa suurristiä.


title: Suomen Leijonan ritarikunta

text: Risti on valkoiseksi emaloitu yrjönristi, jonka punaisessa keskiössä on vaakunaleijona. Nauhat ovat punaiset.


title: Badalona

text: Badalona on kaupunki Kataloniassa, Koillis-Espanjassa. Se sijaitsee Välimeren rannalla noin kymmenen kilometriä Barcelonasta pohjoiseen, ja sen asukasluku on noin 215 000 (2015). Kaupunki lasketaan kuuluvaksi niin sanotun suur-Barcelonan alueeseen. Väkiluvultaan se on Katalonian kolmanneksi ja Espanjan 23. suurin kaupunki. Roomalaiset perustivat Badalonan 200-luvulla eaa. nimellä Baetulo.


title: Badalona

text: Badalona on yksi Katalonian tärkeimmistä ja vanhimmista kaupungeista. Kaupungin aseman se sai vuonna 1897.


title: Badalona

text: Kaupungista ovat kotoisin jalkapalloseura CF Badalona ja koripalloseura Joventut Badalona.


title: Badalona

text: 800- ja 900-luvuilla rakennettiin Badalonan keskiaikainen osa, jota nykyisin kutsutaan nimellä Dalt de la Vila. Kaupungin arkkitehtonisesti merkittävin rakennus on 1400-luvulla rakennettu Can Canyadón kartano, joka on samalla tyypillinen esimerkki Katalonian rannikon arkkitehtuurista. Muita Badalonan merkittäviä nähtävyyksiä ovat muun muassa Casa Pavillard (”Pavillardin talo”), joka on vuonna 1906 rakennettu arkkitehti Joan Amigó i Barrigan suunnittelema modernistityylinen rakennus, ja 1500-luvulta peräisin oleva Sant Jeroni de la Murtran luostari.


title: Onnenpyörä

text: Onnenpyörä on Suomessa yhdysvaltalaiseen "Wheel of Fortune" -formaattiin perustuva television visailuohjelma, jossa studiossa olevat kilpailijat yrittävät arvata suomen kielen lausetta kirjain kerrallaan.


title: Onnenpyörä

text: Onnenpyörää esitettiin aluksi vuosina 1993–2001. Tuolloin ohjelmaa esitettiin MTV3-kanavalla. Alkuaikoina Onnenpyörää esitettiin torstaisin, perjantaisin ja lauantaisin. Vuodesta 1996 lähtien Onnenpyörä tuli jokaisena arkipäivänä aina vuoteen 2001 asti, jolloin MTV3 lopetti ohjelman.


title: Onnenpyörä

text: Kesäkuussa 2017 tiedotettiin, että Onnenpyörä palaa ruutuihin TV5-kanavalla. Onnenpyörän uusi versio alkoi 28. helmikuuta 2018. Onnenpyörää esitetään keskiviikkoisin. Ohjelman ensimmäinen jakso keräsi 424 000 katsojaa, keskikatsojamäärän ollessa 284 000. Onnenpyörä oli siis viikon 9/2018 katsotuin ohjelma TV5:llä. Onnenpyörän toinen kausi esitetään syksyllä 2018.


title: Onnenpyörä

text: Visailun ensimmäinen juontaja oli Kim Floor keväällä 1993. Kesäkuussa 1993 tuotantoyhtiö ilmoitti Floorille, että hän ei enää juonna ohjelmaa kesätauon jälkeen. Elokuussa 1993 ohjelman juontajaksi vaihtui Janne Porkka, joka oli juontajana loppuun asti. Onnenpyörän uudessa versiossa juontajana toimii Jethro Rostedt. Pitkäaikaista juontajaa Janne Porkkaa tuotantoyhtiö kysyi kilpailijaksi uuden version ensimmäiseen ohjelmaan, mutta tästä kunniasta hän kieltäytyi.


title: Onnenpyörä

text: Ohjelmassa on nähty kirjaimen kääntäjiä, eli Onnenpyörä-tyttöjä, kuten ensimmäisillä kausilla Tiina Vierto. Vuosina 1995–1997 nähtiin Susan Sirén, 1998–1999 Kati Jalojärvi sekä 1999–2001 nähty Saija Palin. Vuonna 2018 kirjaimet kääntää Sara Sieppi.


title: Onnenpyörä

text: Nimi Onnenpyörä tulee isosta kiekosta, jonka eri sektoreihin on kirjoitettu pistesummia. Kahteen sektoriin on piirretty rosvo (rosvosektori) ja on myös vuoronohitussektoreita (ohisektori), joiden lukumäärä vaihteli. Aluksi ohisektoreita oli yksi, myöhemmin neljä, ja nykyään kaksi. Kilpailija pyöräyttää tätä kiekkoa, ja sen pysähtyessä katsotaan mikä sektori pysähtyi merkkinuolen kohdalle. Uudessa versiossa pelataan rahasta. Summat vaihtelevat onnenpyörässä 50 eurosta 750 euroon.


title: Onnenpyörä

text: Summa-arvonnan jälkeen pelaaja saa arvata konsonanttia, esimerkiksi ”N niin kuin Niilo”. Tutkitaan, onko arvattavassa lauseessa kyseisiä kirjaimia, jos on, onnenpyörän osoittama summa kirjataan pelaajan tilille. Jos kirjaimia on esimerkiksi kaksi, (esimerkiksi sananlaskussa ALKU AINA HANKALAA on kaksi N-kirjainta), summan saa kaksinkertaisena. Tienaamiaan pisteitä saa käyttää vokaalien ostamiseen. Vokaaleja ei voinut kuitenkaan ostaa kahdella vuorolla peräkkäin. Vokaalin ostaminen maksaa 300 pistettä. Halutessaan kilpailija voi yrittää ratkaista lauseen. Uudessa versiossa vokaalien osto maksaa 250 euroa, ja niitä saa ostaa halutessaan useamman peräkkäin mikäli pelaajalla on tarpeeksi rahaa tilillä.


title: Onnenpyörä

text: Jos onnistuu arvaamaan edes yhden kirjaimen, saa pyöräyttää uudelleen, muuten vuoro siirtyy seuraavalle pelaajalle. Jos kiekko pysähtyy ohisektoriin, vuoro siirtyy seuraavalle. Jos kiekko pysähtyy rosvosektoriin, pelaaja menettää lisäksi kaikki kyseisellä kierroksella ansaitut pisteet. Vuoro vaihtuu myös, jos kilpailija ratkaisee tehtävän väärin tai ei tee mitään viiden sekunnin kuluessa siitä, kun viimeinen hänen arvaamansa kirjain on käännetty tai arvaa kirjaimen, joka on jo arvattu. Uudessa versiossa ensimmäisellä kaudella vuoro vaihtui myös, jos kilpailija aikoi ostaa vokaalin, mutta hänellä ei sillä hetkellä ollut tarpeeksi rahaa. Toisella kaudella uudessa versiossa erityinen äänimerkki kertoo, jos tehtävässä ei ole enää joko konsonantteja tai vokaaleja piilossa. Vuoden 1993 alussa oli myös käytössä lisävuorosektori. Se oikeutti pelaajalle uuden pyöräytyksen, mikäli kiekko osui hänellä sillä kierroksella ohi- tai rosvosektorille. Ensimmäisen kierroksen jälkeen juontaja usein laittoi kiekkoon mukaan yllätyssektorin tai superyllätyssektorin. Mikäli kiekko osui pelaajalla yllätyssektorille, hän sai arvata yhden kirjaimen (joko konsonantin tai vokaalin) ja jos kyseinen kirjain esiintyi tehtävässä, hän sai yllätyspalkinnon. Jos pelaaja osui superyllätyssektorille ja ratkaisi tehtävän, hän sai tehtäväpalkinnon lisäksi superyllätyspalkinnon. Jos tehtävän aihepiiri oli kysymysmuotoinen esim. MIKÄ KAUPUNKI?, tehtävän ratkaisseelta kilpailijalta kysyttiin myös esimerkiksi missä kaupungissa tehtävässä mainittu nähtävyys sijaitsee, ja jos kilpailija tiesi vastauksen, hän sai tehtäväpalkinnon lisäksi palkinnon oikeasta vastauksesta kysymykseen.


title: Onnenpyörä

text:
Kilpailun voittaja eli se joka oli kerännyt eniten pisteitä, pääsi bonustehtävään. Jos hän oli onnistunut ratkaisemaan kaikki lauseet oikein, hän pääsi Superbonus-tehtävään. Molemmissa oli tarkoituksena ratkaista etukäteen annettujen aakkosten avulla lyhyt lause 30 sekunnissa. Uudessa versiossa aikaa on 20 sekuntia. Jos hän ratkaisi oikein, hän voitti palkinnon. Voittanut kilpailija oli myös mukana seuraavalla kerralla, kuitenkin sama henkilö sai tulla vain kolmeen peräkkäiseen ohjelmaan. Jos kaksi kilpailijaa oli tasapisteissä, he pyöräyttivät kiekkoa, ja suuremman pisteluvun pyöräyttänyt pääsi bonustehtävään. Uudessa versiossa tehtävästä paljastetaan ensin kirjaimet A, I, T, N ja E, eli suomen kielen yleisimmät kirjaimet, minkä jälkeen kilpailija valitsee yhden konsonantin ja yhden vokaalin.
 _ _ _ _ _ _ _ _ _ _ _ _ _ _ _ _ (kilpailija arvaa N)
Lapinlahden Linnut -yhtyeen jäsenien viihdesarjassa "Lapinlahden Linnut!" esitetään ohjelmaa parodioivia sketsejä.


title: Onnenpyörä

text: Jope Ruonansuu on tehnyt Onnenpyörää parodioivan kappaleen "Haluatko ostaa vokaalin", joka on Ruonansuun albumilla Politiikkaa ja erotiikkaa. Ruonansuu imitoi tässä kappaleessa silloista juontajaa Kim Flooria, joka hänen mukaansa tosin loukkaantui tästä.


title: Onnenpyörä

text: "Putous" -ohjelman kahdeksannen kauden kuudennessa suorassa lähetyksessä sketsihahmot esittivät suosikkiohjelmansa, jolloin Amurin enkeli esitti Onnenpyörää. Juontajana toimi Roope Salminen ja Onnenpyörä-tyttöä esitti Minka Kuustonen. Parodian lopussa Pate Mustajärvi lauloi kappaleen Ukkometso.


title: Onnenpyörä

text: "Saturday Night Live" -sarjan suomalaisessa versiossa esitettiin Onnenpyörä-aiheinen sketsi. Sketsissä juontaja Janne Porkkanaa (parodia Janne Porkasta) esitti Aku Hirviniemi, ja kilpailija Terhi Kiemunkia Kalle Lamberg. Onnenpyörä-tyttöä esitti Martti Suosalo.


title: Vic

text: Vic (espanjaksi Vich) on Osonan piirikunnan pääkaupunki Barcelonan maakunnassa Kataloniassa. Kaupunki sijaitsee puolivälissä matkaa Barcelonasta Ranskan rajalle, ja sen asukasluku on n. 42 000 (2015).


title: Vic

text: 700- ja 800-luvuilla Vic oli rajamaata, joka erotti toisistaan frankit ja maurit. Vuonna 1027 Vicin arkkipiispa julisti "Jumalan rauhan ja aselevon" ("Paz y Tregua de Dios"), mikä hillitsi hieman alueella käytyjä yksittäisiä sotia.


title: Vic

text: 1700-luvulla Vic oli yksi kuningas Filip V:tä vastaan kapinoineiden joukkojen tukikohdista, ja näistä kapinoista seurauksena olikin Espanjan perimyssota.


title: Vic

text: Nykyisin Vic on yliopistokaupunki, joka on kuuluisa mm. keskiaikaisista rakennuksistaan sekä gastronomian puolella makkaroistaan, erityisesti perinteisestä fuet-makkarastaan. Vicin pääelinkeinoja ovat eri teollisuudenalat ja lisäksi se on tärkeä kaupan keskus.


title: Erebos

text: Erebos () oli kreikkalaisessa mytologiassa pimeys ja manalan pimein osa. Hän oli Khaoksen poika ja sisarensa Nyksin puoliso. Erebosta hallitsee manalan jumala Haades.


title: Erétria

text: Erétria () on Kreikan kaupunki ja samanniminen kunta (Δήμος Ερέτριας, "Dímos Erétrias"), joka sijaitsee Euboian alueyksikössä Keski-Kreikan alueella. Koko kunnan pinta-ala on 170 neliökilometriä ja väkiluku 13 053. Varsinaisen Erétrian kaupungin väkiluku on 4 166 (vuonna 2011).


title: Erétria

text: Erétria sijaitsee Euboian saaren etelärannikolla Eteläisen Euboianlahden rannalla. Se on ottanut nimensä samalla paikalla sijainneelta antiikin aikaiselta Eretrian kaupungilta. Erétrian kuntaan kuuluu alue saaren etelärannikolla, mukaan lukien kaupungit Amárynthos ja Gymnó, sekä muun muassa asumattomat saaret Agía Triáda ja Pezonísi.


title: Erétria

text: Antiikin Eretria oli Euboian merkittävin kaupunkivaltio Khalkiin ohella. Kaupunki syntyi nykyiselle paikalleen oletettavasti myöhäisellä geometrisella kaudella 700- tai 600-luvulla eaa. Eretria oli merkittävä siirtokuntien perustaja. Se soti Khalkiin kanssa Lelantoksen sodassa, joka on varhaisimpia historiallisesti tunnettuja sotia kreikkalaisten kaupunkien välillä.


title: Erétria

text: Eretria tuhottiin persialaissodissa ja se oli tämän jälkeen liitossa ensin Ateenan ja sittemmin sekä Spartan että Theban kanssa, ja sitten Makedonian vallan alla. Kaupungin suurinta kukoistuskautta olivat 300- ja 200-luvut eaa. Roomalaiset tuhosivat kaupungin vuonna 198 eaa., minkä jälkeen se taantui. Lopullisesti kaupunki tuhoutui ja autioitui Mithridateen sodissa vuonna 87 eaa.


title: Erétria

text: Antiikin Eretrian näkyvissä olevat jäänteet ovat pääosin nykyisen kaupungin pohjoislaidalla. Niihin kuuluvat muun muassa korkea akropolis eli linnavuori, agoran alue, Eretrian teatterin ja Apollon Dafneforoksen temppelin rauniot, sekä stadionin ja gymnasionin jäänteet.


title: Erétria

text: Antiikin Eretrian paikka jäi asumattomaksi sadoiksi vuosiksi. Paikalle syntyi uusi asutus vasta vuonna 1824, kun sinne muutti Psarán saarelta turkkilaisia paenneita kreikkalaisia. Nämä perustivat paikalle kylän, jonka nimi oli "Néa Psará" (Νέα Ψαρά, ”Uusi Psará”). Se on sittemmin kehittynyt nykyiseksi kaupungiksi, joka nimettiin uudelleen antiikin aikaisen kaupungin mukaan vuonna 1960.


title: Erétria

text: Erétriaan on laivayhteys mantereen puolelta Attikasta Skála Oropoún kylästä. Kaupungin nähtävyyksiin kuuluvat antiikin aikaisten raunioiden lisäksi muun muassa Erétrian arkeologinen museo, nykytaiteen museo, 1800-luvulla rakennetut uusklassiset rakennukset sekä sillalla mantereeseen yhdistetty Pezonísin saari, joka tunnetaan myös nimellä Nisí ton Oneíron (”Unien saari”).


title: Erétria

text: Nykyinen Erétrian kunta muodostui, kun Erétria ja Amárynthos yhdistyivät vuoden 2011 alussa Kallikrates-suunnitelman mukaisesti.


title: Erétria

text: Vuoden 2011 kuntauudistuksesta lähtien Erétrian kunta muodostuu kahdesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Eris

text: Eris (, "Riita") on kreikkalaisessa mytologiassa eripuraisuuden jumalatar. Roomalainen vastine jumalattarelle on Discordia. Eris on Areen eli sodan ja taistelun jumalan sisar.


title: Eris

text: Akhilleuksen tulevien vanhempien Peleuksen ja Thetiksen häihin oli kutsuttu kaikki muut Olympoksen jumalattaret paitsi Eris, jonka tiedettiin aiheuttavan eripuraa. Suuttuneena siitä, ettei häntä ollut kutsuttu juhliin, Eris heitti kultaisen omenan häävieraiden joukkoon. Omenassa luki "Kauneimmalle", mikä sai Heran, Afroditen ja Athenen kiistelemään sen omistuksesta.tr4 Troijalaisen kuninkaanpojan Pariksen annettiin päättää asia ja hän antoi omenan Afroditelle, kun tämä lupasi vastalahjaksi apua kuningas Menelaoksen puolison Helenan ryöstämisessä. Hera olisi tarjonnut poliittista valtaa ja Athene taistelutaitoja, mutta Paris valitsi maailman kauneimman naisen, Helenan. Eriksen omena aiheutti siis Troijan sodan.


title: Erlangenin koulukunta

text: Erlangenin koulukunta oli luterilainen 1800-luvun teologinen suunta, joka koetti sovittaa tutkimuksen tuloksia tunnustuskirjoihin ja Raamattuun. Koulukunta yritti yhdistää uskonpuhdistuksen teologiaa uusiin oppeihin. Suunnan huomattavimmat edustajat olivat Erlangenin yliopiston professorit Hofmann, Frank ja Thomasius.


title: Tivoli

text: Tivoli on kiertävä huvipuisto. Usein tivolit ovat huvipuistoja pienempiä. Tivoleissa on useita pelikojuja ja ajolaitteita, kuten karuselli ja maailmanpyörä. Lisäksi joissain tivoleissa on pieniä esityksiä.


title: Tivoli

text: Tivoli majoittuu yhdelle paikkakunnalle kerrallaan, tyypillisesti se valitsee sijainnikseen kunnan yleisen tai koulun urheilukentän. Tavallisesti tivoli on paikallaan muutamasta päivästä viikkoon. Suomessa tivolit ovat paikallaan vain muutamia päiviä, kun muualla Euroopassa ne ovat paikallaan huomattavasti pidempään. Suomessa tivolit kiertävät vain keväästä syksyyn. Tivolin liikkuvuuden takia laitteet on suunniteltu kulkemaan kuorma-autoissa ja niiden perävaunuissa. Tivolin työntekijät kulkevat huvipuiston mukana sen liikkuessa paikkakunnalta toiselle ja asuvat asuntovaunuissa.


title: Tivoli

text: Tivolit ovat saaneet nimensä Kööpenhaminan Tivoli-huvipuiston mukaan. Kööpenhaminan Tivoli puolestaan sai nimensä Pariisin "Jardins de Tivoli"sta, joka puolestaan otti nimensä Italian Tivoli-nimisen kaupungin huvipuiston mukaan. Vanhimmat Suomessa kiertävät tivolit ovat Tivoli Laine ja Sariolan tivolisuvun ylläpitämät Tivoli Sariola ja Suomen Tivoli.


title: Esau

text: Esau (Vanhassa kirkkoraamatussa Eesau) () oli Raamatun Vanhassa testamentissa Iisakin ja Rebekan poika ja patriarkka Jaakobin vanhempi kaksosveli. Raamatun mukaan hän oli edomilaisten kantaisä. Esaun jälkeläiset liittyvät myös arabien esi-isänä pidettyyn Ismaeliin avioliiton kautta. Esau metsästi paljon. Hän oli loistava metsästäjä. Luonteeltaan Esau on kuvattu suorasukaiseksi ja helposti kiihtyväksi, mutta myös jalomieliseksi.


title: Esau

text: Esau oli isänsä Iisakin, hänen veljensä Jaakob taas äitinsä Rebekan lempilapsi. Rebekka juonitteli sokean Iisakin myöntämään esikoisoikeuden Esaun sijasta Jaakobille; Raamatussa ei tosin tarkemmin kerrota, mitä aineellisia tai henkisiä etuja esikoisoikeus merkitsi. Palattuaan eräänä päivänä metsästysretkeltään Esau pyysi veljeltään linssiateriaa. Jaakob vaati vastineeksi esikoisoikeutta, mihin Esau suostui. Aikanaan Jaakob sai Iisakilta esikoispojalle kuuluvan siunauksen ja pakeni heti tämän jälkeen kodistaan äitinsä neuvosta. Kuultuaan tapahtuneesta Esau raivostui ja päätti tappaa Jaakobin. Vuosia myöhemmin Esau kuuli Jaakobin sanansaattajilta, että veli halusi tavata hänet. Esau riensi syleilemään ja suutelemaan Jaakobia ja veljekset itkivät yhdessä; tämä on varmaankin koko Raamatun tunteikkain tapaamiskohtaus. Viimeisen kerran veljekset tapasivat isänsä Iisakin hautajaisissa.


title: Esau

text: Länsimaisissa uskonnoissa Esauta pidetään metaforana kaikille, jotka petkutetaan huonoihin vaihtokauppoihin.


title: Michael Dell

text: Michael Saul Dell (s. 23. helmikuuta 1965) on yhdysvaltalainen liikemies ja Dell-tietokoneyhtiön perustaja.


title: Michael Dell

text: Dell aloitti fysiikan opinnot Austinin yliopistossa, Teksasissa, ja perusti opiskeluaikanaan asuntolahuoneeseensa tietokoneita myyvän pikkuyhtiön. Hänellä oli radikaaleja liikeideoita, hän mm. kokosi tietokoneet vasta kun joku oli sellaisen tilannut, ja toimitti koneen suoraan kokoajalta asiakkaalle.


title: Michael Dell

text: Yhtiö oli niin menestyksekäs, että Dell jätti opinnot kesken 19-vuotiaana ja siirtyi kokopäiväiseksi liikemieheksi. Yhtiöstä kasvoi yksi maailman suurimmista PC-tietokoneiden valmistajista.


title: Michael Dell

text: Vuonna 2004 (39-vuotiaana) Dell siirtyi pois toimitusjohtajan asemasta mutta jatkaa hallituksen puheenjohtajana. Hän on Forbesin listan mukaan vuonna 2012 maailman 40. rikkain ja Yhdysvaltojen 17. rikkain ihminen.


title: Pyhä Eskil

text: Pyhä Eskil oli Södermanlandin piispa ja pyhimys, joka kivitettiin vuonna 1080. Kirkollisessa taiteessa Eskilin tunnusmerkkinä on piispanhiippa ja kaksi kiveä kuolintavan mukaan.


title: Pyhä Eskil

text: Pyhä Eskil on kuvattu muun muassa Piispa Henrikin sarkofagin kansilaatassa.


title: Pyhä Eskil

text: Eskilstunan kaupunki on saanut nimensä Eskilin mukaan. Hänen muistopäivänsä on 12. kesäkuuta.


title: Esra

text: Esra oli Esran kirjan mukaan juutalainen pappi ja kirjanoppinut. Häntä on usein pidetty varsinaisen lakiin perustuvan juutalaisuuden perustajana.